9/10 rakyat Britain miliki antibodi Covid-19
Oleh KOSMO!

22 Julai 2021, 6:00 pm
LONDON – Data terbaharu menunjukkan sembilan dalam setiap  10 individu dewasa di Britain  memiliki antibodi Covid-19, lapor akhbar Mirror UK semalam.
Angka tersebut menunjukkan bahawa dari 88.6 peratus orang dewasa di Scotland, 92.6 peratus orang dewasa di Wales, 90 peratus orang dewasa di Ireland Utara dan 91.9 peratus orang dewasa di England kini memiliki antibodi koronavirus.
Kewujudan antibodi menunjukkan bahawa seseorang itu pernah dijangkiti Covid-19 atau telah divaksin.
Kebiasaannya, ia mengambil masa antara dua hingga tiga minggu selepas mendapat jangkitan atau vaksin bagi tubuh untuk menghasilkan antibodi yang cukup untuk melawan virus.
Antibodi ini kemudiannya akan kekal dalam darah pada tahap rendah namun ia boleh berkurangan dari masa ke masa sehingga tidak boleh dikesan lagi.
Angka dan anggaran terkini adalah dari Pejabat Statistik Kebangsaan (ONS) serta berdasarkan contoh keputusan ujian darah untuk minggu bermula 28 Jun lalu.

Anggaran tersebut berkaitan dengan mereka yang tinggal di rumah persendirian dan tidak termasuk penjagaan seperti hospital dan rumah jagaan warga emas.
Angka bagi semua lokasi di Britain juga menunjukkan peningkatan yang lebih tinggi pada minggu-minggu terakhir menjelang Ogos.
ONS memberitahu terdapat  pola jelas antara vaksinasi dan ujian positif untuk antibodi Covid-19 tetapi pengesanan antibodi sahaja bukan satu ukuran tepat bagi perlindungan imunisasi yang diberikan oleh vaksinasi.
Selepas dijangkiti atau divaksinasi, jangka masa antibodi kekal pada tahap yang dapat dikesan dalam darah masih tidak diketahui sepenuhnya.
Ia juga belum diketahui bagaimana mempunyai antibodi yang dapat dikesan, sekarang atau pada masa lampau mampu mempengaruhi risiko mendapatkan Covid-19 semulai.
Bagaimanapun, anggaran peratusan orang dewasa yang diuji positif antibodi dijangka terus meningkat di semua wilayah di England. – Agensi


HSA beri kerjasama siasatan video makan durian
Oleh MOHAMAD FAIZAL HASHIM

22 Julai 2021, 6:03 pm
JOHOR BAHRU – Pihak pengurusan Hospital Sultanah Aminah Johor Bahru (HSAJB) akan memberi kerjasama dengan siasatan yang akan dijalankan pihak polis berhubung video tular sekumpulan individu menikmati durian di Pusat Pemberian Vaksin (PPV), Dewan Jubli Intan, Jalan Ayer Molek, di sini Ahad lalu.
Pengarah HSAJB, Dr. Mohtar Pungut @ Ahmad berkata, pihaknya mengambil serius berhubung dakwaan beberapa individu kesihatan yang telah melanggar Prosedur Operasi Standard (SOP) Perintah Kawalan Pergerakan (PKP).
Katanya, pengoperasian PPV di Dewan Jubli Intan telah bermula pada 20 Jun lalu dan petugas di PPV sentiasa diingatkan untuk mengambil langkah-langkah pencegahan dan keselamatan bagi menjaga SOP yang telah ditetapkan oleh pihak hospital.
“Antara perkara yang diingatkan kepada petugas di PPV ialah jauhi kawasan yang sesak, elakkan kawasan yang sempit dan elakkan bersembang atau bertutur dengan jarak yang dekat.
“Sehubungan dengan itu, pihak pengurusan HSAJB akur dan akan memberi kerjasama dengan siasatan yang akan dijalankan oleh pihak polis berhubung perkara tersebut,” katanya dalam kenyataan hari ini.
Minggu lalu tular video berdurasi 26 saat yang memaparkan kira-kira 20 individu berkumpul di bahagian tepi dewan dipercayai PPV Dewan Jubli Intan Sultan Ibrahim untuk memakan durian.

Turut kelihatan beberapa petugas kesihatan termasuklah wanita berpakaian seragam jururawat dalam video yang tular itu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rakyat cadang keluar data jangkitan individu divaksin
Oleh SITI AMINAH MOHD YUSOF

22 Julai 2021, 6:37 pm
PETALING JAYA – Jangkitan baharu Covid-19 dalam negara kembali melonjak apabila merekodkan 13,034 kes iaitu kedua tertinggi sejak virus ini dikesan tahun lalu.
Orang ramai dilihat menyerbu ruangan komen hantaran Facebook Ketua Pengarah Kesihatan, Tan Sri Dr. Noor Hisham Abdullah selepas beliau memuat naik angka jangkitan terbaharu sebentar tadi.
Tinjauan Kosmo! di media sosial mendapati kebanyakan rakyat menyuarakan rasa bimbang dengan kadar peningkatan tersebut termasuk dari kalangan penduduk Terengganu.
“Tak pernah Terengganu naik sampai begini. Saya duduk Terengganu pun risau kalau begini,” komen Fara Salwa.
“Terengganu pecah rekod? Sekarang semua negeri kecuali Perlis macam sudah tidak selamat,” balas Alvin Ong.
“Boleh pecahkan kes-kes di Terengganu. Kluster dari mana? Tiba-tiba naik. Risaulah. Penduduk Terengganu tidak seramai mana,” ujar Nurhan Ghazali.

Ramai dalam kalangan rakyat berharap kerajaan mengambil tindakan drastik dan tidak bergantung kepada program vaksinasi mega semata-mata.
“Harap ada tindakan drastik selain bergantung harap program vaksin secara mega semata-mata,” ujar Zaidy Ramli.
“Betul, sebab sekarang varian delta sudah merebak satu negara, walaupun peratusan vaksinasi dah tinggi,” Mohd Aidil.
“Selangor campur Kuala Lumpur dan Negeri Sembilan sudah jadi lebih 8,000 kes,” komen pemilik akaun bernama Honorious Raymond
“Hari pertama PKP 3.0 ada 4,765 kes. Hari ke-72 ada jadi 13,034 kes. Rakyat sudah berkurung. Vaksin sudah suntik. Apa lagi yang tidak kena?,” soal Solehin Mukmin.
Terdapat juga segelintir netizen mencadangkan Kementerian Kesihatan mengeluarkan data jangkitan harian mengikut pecahan individu yang telah divaksin dan yang belum divaksin.
“Mungkin selepas ini boleh ada data peratusan harian kes aktif keseluruhan yang belum divaksin, telah divaksin satu dos dan dua dos,” tulis Perahu Hanyut.
“Rentas negeri untuk dua dos sabar-sabarlah dan fikir-fikirkan,” kata Azlan Aziz. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kawal selia BNM tidak mengubah matlamat TH
Oleh NUR HUDA MUSA

22 Julai 2021, 6:32 pm
PETALING JAYA – Pengawalseliaan Tabung Haji (TH) di bawah Bank Negara Malaysia (BNM) adalah satu solusi interim yang tidak akan mengubah sifat asal TH sebagai agensi unggul khususnya dalam pengurusan jemaah haji bagi menunaikan Rukun Islam yang kelima.
Kementerian Kewangan dalam satu kenyataan berkata, TH tetap kekal melaksanakan fungsi Lembaga Tabung Haji sebagaimana termaktub di bawah Akta Tabung Haji 1995 [Akta 535].
“Hal ehwal haji masih kekal di bawah tanggungjawab Menteri di Jabatan Perdana Menteri (Hal Ehwal Agama). Dari sudut TH pula, Lembaga Pengarah dan badan pengurusannya tetap mempunyai tanggungjawab utama dalam menentukan hala tuju TH, serta pengurusan dan operasi haji.
“Usaha kawalselia TH dari sudut pengambilan deposit, serta pengurusan risiko dan kecairan oleh BNM ini adalah satu solusi interim yang akan dilaksanakan sehingga dapatan Suruhanjaya Siasatan Diraja (RCI) dibentangkan untuk pertimbangan Kerajaan selanjutnya,” katanya dalam satu kenyataan di sini hari ini.
Tambah kenyataan itu katanya, kerajaan tetap menjamin wang simpanan pendeposit dalam TH di bawah Akta 535, untuk memastikan bakal jemaah haji akan dapat mengerjakan Rukun Islam kelima, dan TH dapat terus menjana pendapatan dari pelaburan yang patuh Syariah.
“Penetapan kawal selia di bawah BNM yang masih berlandaskan konsep Syariah akan memantapkan tadbir urus dan memastikan tiada penyalahgunaan dana yang boleh memaksa kerajaan menggantikan wang pendeposit disebabkan jaminan Kerajaan.

“Skop pengawalseliaan BNM pada waktu ini, adalah tertumpu hanya kepada pengambilan deposit, serta pengurusan risiko dan kecairan, dengan rangka kerja pengawalseliaan yang berbeza dari peraturan am yang dipatuhi oleh institusi perbankan lain,” jelasnya.
Terdahulu, Menteri Kewangan, Tengku Datuk Seri Zafrul Tengku Abdul Aziz memaklumkan mesyuarat Jemaah Menteri bersetuju menyenaraikan TH sebagai sebuah institusi kewangan Islam yang ditetapkan di bawah Seksyen 223 Akta Perkhidmatan Kewangan Islam 2013 dan dikawal selia BNM. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JDT lancar token digital
Oleh KHAIRUL MOHD. ALI

22 Julai 2021, 5:57 pm
ISKANDAR PUTERI – Pasukan bola sepak Johor Darul Ta’zim (JDT) menunjukkan langkah kedepan mereka dalam arena bola sepak tempatan apabila muncul kelab pertama yang melancarkan inovasi ‘Digital Collectables’.
Inisiatif berkenaan merupakan satu kaedah baharu dalam menghubungkan penyokong skuad Harimau Selatan itu dengan kelab tersebut.
JDT dalam satu kenyataan memaklumkan pengumpulan barangan itu adalah dalam bentuk Non-Fungible Tokens (NFT) yang membolehkan penyokong membuktikan milikan ke atas aset digital menggunakan teknologi ‘blockchain’.
“‘JDT Digital Collections’ akan membenarkan penyokong mengumpul karya seni yang diinspirasikan oleh kelab, dengan setiap token bakal membuka pelbagai cara untuk menghubungkan penyokong dengan kelab terkemuka Asia Tenggara ini.
“Di samping mengumpul token berkenaan, penyokong juga berpeluang menikmati pengalaman sekali seumur hidup seperti hospitaliti di ‘corporate box’, bersantai bersama pemain pasukan utama atau mempunyai akses kepada memorabilia JDT,” jelas kenyataan itu.
JDT turut memberitahu, pihaknya komited untuk berhubung bersama penyokong dengan cara lain dari yang lain.

“Penggunaan teknologi terbaharu seperti ‘blockchain’ ini akan membawa penyokong lebih rapat dengan kelab,”katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibadah haji jemaah Malaysia selesai hari ini
Oleh SITI AMINAH MOHD YUSOF

22 Julai 2021, 5:42 pm
PETALING JAYA – Kembara ibadah haji rakyat Malaysia yang berada di tanah suci Mekah berakhir hari ini.
Seorang jemaah haji rakyat Malaysia, Nurul Arifah Mohd. Yusof, 26, berkata, dia bersyukur pelaksanaan ibadah hajinya sudah selesai dan sedang menunggu untuk pulang ke rumah yang hanya mengambil masa kira-kira 10 minit dari Mina.
“Alhamdulillah sudah selesai kerja-kerja haji kira-kira pukul 10.30 pagi tadi (3.30 petang waktu Malaysia). Hari ini cuaca sedikit berangin dengan suhu sekitar 33 darjah Celsius,” katanya ketika dihubungi Kosmo! di sini hari ini.
Nurul Arifah tinggal di Mekah sejak 2017 kerana mengikut suaminya, Ku Ahmad Muhsin Ku Md. Ali yang merupakan pelajar di Universiti Ummul, Al-Qura.
Seorang lagi jemaah haji dari Malaysia, Ahmad Najhan Hassim, 30, berkata, dia bersiap sedia menaiki bas selepas solat Zohor bagi melaksanakan tawaf wada di Mekah dan dijangka keluar meninggalkan tanah haram sebelum Maghrib untuk pulang ke Jeddah hari ini.
“Alhamdulillah sudah selesai melontar jamrah pagi tadi. Jika diikutkan lebih afdal melakukannya selepas solat Zohor. Tetapi bimbang terlepas bas yang akan membawa kami ke Mekah nanti.

“Perjalanan sangat lancar walaupun prosedur operasi standard (SOP) agak ketat. Bagi saya lebih teratur. Kami merasakan betul-betul seperti tetamu istimewa. Bas yang membawa jemaah diiringi kereta peronda polis. Allahuakbar,” ujar jururawat di Hospital Pakar King Faisal itu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


13,034 kes baharu hari ini
Oleh SITI A'ISYAH SUKAIMI

22 Julai 2021, 5:45 pm
PUTRAJAYA – Sebanyak 13,034 kes baharu dilaporkan hari ini, menjadikan jumlah kes positif Covid-19 sebanyak 964,918 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan kes melebihi 6,000 dengan 6,049 kes, diikuti oleh Kuala Lumpur sebanyak 1,611 kes dan Johor sebanyak 791 kes.
“Negeri Sembilan pula (711 kes), Kedah (701 kes), Sarawak (644 kes), Sabah (497 kes), Terengganu (391 kes), Pulau Pinang (371 kes), Melaka (353 kes), Perak (284 kes), Pahang (261 kes), Kelantan (240 kes) dan Putrajaya (100 kes).
“Selebihnya, Labuan (24 kes) dan Perlis (enam kes),” katanya melalui ciapan Twitter di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cikgu ‘jadian’ balas WhatsApp pelajar
Oleh MOHD RASDAN AHMAD

22 Julai 2021, 5:24 pm
PETALING JAYA – Menerima pesanan atau masej dari orang yang tidak dikenali merupakan perkara biasa yang orang ramai hadapi, namun satu pesanan ringkas yang dihantar oleh seorang pelajar kepada individu ini mencuit hati warganet.
Tangkap layar satu pesanan di aplikasi WhatsApp yang tular di laman sosial menyaksikan seorang pelajar yang ingin memaklumkan kepada cikgunya berkenaan tugasan yang diberi.
Difahamkan pelajar berkenaan telah menyiapkan tugasan tersebut, namun pemakluman yang ingin dituju kepada cikgunya itu tersalah dan dihantar kepada individu lain.
Apa yang melucukan apabila individu tersebut turut membalas pesanan terbabit seolah-olah dia adalah cikgu yang sebenar.
“Waalaikumusalam, kalau awak dah siap awak boleh terus sambung page 47-48 juga,” balas individu tersebut.
Perkara itu mendapat perhatian warganet dan menyifatkan tindakan individu tersebut satu tindakan yang melucukan dan bersahaja.

“Masuk neraka tau tipu budak-budak nerd (skema) macam tu, dah macam cikgu betul arahan dia. Mesti budak tu main buat je lepas ini, ye la arahan cikgu,” jelas Mok Roh Cun.
“Aku pun pernah kena macam ni, ada budak tersalah WhatsApp tanya nak beli motor LC dengan harga RM200, aku balas,’ dik buat motor sendiri dengan tepung gandum, murah pun murah,” jelas Saiful Saifullah Rani. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Waris pesakit Covid-19 digesa segara tuntut wang ihsan
Oleh SUBKHI SUDARJI

22 Julai 2021, 5:23 pm
PUTRAJAYA – Waris kepada pesakit Covid-19 yang meninggal dunia digesa segera membuat permohonan tuntutan wang ihsan RM5,000 kepada Agensi Pengurusan Bencana Negara (Nadma).
Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Md. Yusof berkata, seramai 1,033 waris sudah menerima Bantuan Khas Pengurusan Kematian Covid-19 membabitkan pembayaran berjumlah RM5.17 juta setakat 1 Julai lalu.
Katanya, bantuan khas itu disalurkan sebagai usaha meringankan beban yang ditanggung waris mangsa wabak itu.
“Bantuan tidak boleh disalurkan sekiranya tiada permohonan yang dibuat dan saya menyeru waris mangsa untuk datang membuat tuntutan.
“Kerajaan mahu bantu kurangkan beban waris kerana mungkin yang meninggal dunia adalah ketua isi keluarga,” katanya kepada pemberita selepas melakukan lawatan ke Pusat Pemberian Vaksin (PPV) di Dewan Seri Seroja di sini hari ini.
Mohd. Redzuan berkata, jumlah waris itu merupakan sebahagian daripada kes kematian yang sudah mencecah 7,440 kes di negara ini sehingga semalam.

Bantuan Khas Pengurusan Kematian Covid-19 adalah bantuan sekali bayar sehingga kadar maksimum RM5,000 diberikan kepada waris individu yang meninggal dunia akibat Covid-19. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek teruja ‘Black Panther’ datang rumah
Oleh NOOR HASLIZA NUSI

22 Julai 2021, 5:46 pm
GEORGE TOWN – Seorang wanita warga emas yang berkerusi roda tidak dapat menahan perasan teruja apabila berkali-kali meminta menyentuh wajah adiwira Black Panther sewaktu berkunjung ke rumahnya di Jalan Perak di sini hari ini.
Asmah Sahibu, 77, yang mengalami masalah pendengaran dan penglihatan kabur itu bagaimanapun meluahkan rasa gembira setelah pertama kali dia didatangi lelaki lengkap berkostum tersebut.
Kehadiran Black Panther atau nama sebenarnya Mohd. Wan Hafizi Wan Zakaria ialah sebagai wakil kepada Pertubuhan Kasih Umat Malaysia yang dinaungi pendakwah Ebit Liew dan kelab pemotoran, Adventure Touring Motor Sport.
“Mujur dia hanya berpakaian harimau kumbang. Kalaulah binatang sebenar, tok jerit kuat-kuat minta tolong.
“Tak sangka dia mai (datang) bawa kotak makanan. Tok berasa bertuah kerana terpilih menerima kotak makanan hasil sumbangan daripada Ebit Liew,” katanya kepada Kosmo! di sini hari ini.
Asmah mengalami strok dan tidak dapat berjalan sejak lima tahun lalu akibat terjatuh ketika sedang memasak di dapur rumah pusaka berusia hampir 100 tahun itu.

Akibat kejadian tersebut, sebahagian tempurung kepalanya terpaksa dibuang akibat mengalami pendarahan beku.
Bagaimanapun, ibu kepada enam cahaya mata itu kini dijaga oleh anak keduanya, Mohd. Sani Saad, 47.
Selain Asmah, beberapa lagi warga emas termasuk kanak-kanak kecil turut tidak mahu melepaskan peluang bergambar dan menyapa tubuh Black Panther sebaik berdiri di muka pintu kediaman mereka.
Terdahulu, sebanyak 10 kotak makanan telah diagihkan kepada warga emas uzur dan individu kurang berkemampuan yang tinggal di kawasan Jalan Perak berhampiran Jalan P. Ramlee di sini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


10 kontena berisi kayu pine dari Chile disita
Oleh KHAIRUL MOHD. ALI

22 Julai 2021, 5:29 pm
JOHOR BAHRU – Jabatan Perkhidmatan Kuarantin dan Pemeriksaan Malaysia (Maqis) telah menyita 10 kontena berisi produk kayu jenis ‘pinus radiata pine’ bernilai RM508,889.43 yang cuba dibawa masuk ke negara ini di Pelabuhan Tanjung Pelepas, di sini semalam.
Maqis Johor berkata, produk berkenaan ditemui pegawai penguatkuasa ketika menjalankan pemeriksaan pada pukul 3.45 petang.
Menurutnya, produk kayu berkenaan cuba dibawa masuk ke negara ini daripada Chile.
“Pemeriksaan dibuat mendapati nombor permit Maqis yang dikemukakan tidak sama seperti yang tertera di dalam sijil Fitosanitasi yang diikrarkan bagi produk kayu tersebut.
“Kesemua kayu yang dianggarkan sebanyak 425.7 tan dengan nilai RM508,889.43 itu telah disita untuk tindakan lanjut,” katanya dalam satu kenyataan di sini hari ini.
Sijil Fitosanitasi merupakan dokumen yang menyatakan rawatan serta keperluan berkaitan bagi produk-produk tumbuhan.

Maqis Johor berkata, kes akan disiasat di bawah Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728) kerana melakukan pengisytiharan yang mengelirukan pihak berkuasa.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Disko di balai: Ketua balai, tiga anggota polis digantung tugas
Oleh NORHAYATI YAHAYA

22 Julai 2021, 5:19 pm
SHAH ALAM – Ketua Balai Polis dan tiga anggota yang leka berhibur bersama empat wanita dalam bilik khas di sebuah balai polis dalam daerah Kajang digantung tugas serta-merta.
Ketua Polis Selangor, Datuk Arjunaidi Mohamed berkata, mereka juga ditukarkan ke Bahagian Pentadbiran Ibu Pejabat Polis Daerah (IPD) Kajang sehingga siasatan kes tersebut selesai.
“Kita tidak akan berkompromi langsung dengan mana-mana pegawai dan anggota yang bertindak melanggar peraturan dan displin.
“Siapa buat (kesalahan), dia tanggung,” tegasnya ketika dihubungi Kosmo! di sini hari ini.
Kosmo! hari ini melaporkan tembelang seorang ketua balai bersama tiga anggotanya yang berpesta sambil meneguk minuman keras di bilik khas yang dijadikan sebagai ‘pusat disko’ di sebuah balai polis di Kajang, dekat sini terbongkar selepas diserbu pasukan dari Jabatan Integriti dan Pematuhan Standard (JIPS) Bukit Aman, petang kelmarin.
Turut ditahan dalam operasi khas kira-kira pukul 3 petang itu ialah empat wanita awam yang berusia 21 hingga 37 tahun.

Menurut Arjunaidi, empat wanita yang ditahan bersama mereka turut disiasat dan diambil tindakan seperti biasa termasuk di bawah kesalahan melanggar prosedur operasi standard (SOP) Perintah Kawalan Pergerakan ketika pandemik Covid-19.
“Empat wanita itu bukan anggota kita dan kita ambil tindakan seperti biasa termasuk di bawah kesalahan SOP dan jika ada berkait dengan air ketum, kita juga akan ambil tindakan.
“Buat masa ini, siasatan masih dijalankan seperti biasa,” jelasnya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lebih 200 pokok sawit di kawasan Hutan Simpan dimusnahkan
Oleh ABDUL RASHID ABDUL RAHMAN

22 Julai 2021, 5:59 pm
KUANTAN – Jabatan Perhutanan Negeri Pahang (JPNP) terus bertindak tegas terhadap pencerobohan hutan simpan apabila memusnahkan lebih 200 pokok kelapa sawit yang ditanam di Hutan Simpan Lepar di sini.
Pegawai Pejabat Hutan Daerah (PHD) Kuantan, Pekan dan Maran, Norshazlee Roslee berkata, Operasi Cincang yang dilakukan hari ini melibatkan kawasan bekas pusat pengumpulan balak yang sudah tamat lesen seluas kira-kira 1.78 hektar.
“Kita mengambil keputusan mengadakan Operasi Cincang hari ini yang disertai lebih 70 kakitangan PHD Kuantan, Pekan dan Maran termasuk Unit Penguatkuasa Zon Pahang Timur Jabatan Perhutanan Negeri Pahang (JPNP) dengan pemantauan Polis Diraja Malaysia (PDRM) bagi menjamin keselamatan petugas.
“Hanya dalam masa kira-kira sejam semua pokok kelapa sawit berjaya dimusnahkan dengan cara mencabut dan memotongnya,”katanya selepas menyertai Operasi Cincang di sini, hari ini.
Yang hadir sama, Ketua Penolong Pengarah (Penguatkuasa) JPNP, Nor Azirim Ahmad.
Menurut Norshazlee, pencerobohan Hutan Simpan Lepar dipercayai dilakukan selepas lesen pembalakan di kawasan berkenaan tamat dan pada masa ini pihaknya masih mengesan individu yang terlibat.

Jelasnya, berdasarkan siasatan pihaknya percaya kawasan tanaman kelapa sawit berkenaan ditanam lima hingga tujuh bulan lalu.
“Individu yang melakukan kegiatan ini dipercayai sudah biasa dengan kawasan terbabit, dia seolah mengambil peluang untuk menanam pokok kelapa sawit selepas aktiviti pembalakan di situ selesai.
“Di sini saya mengingatkan pihak yang menceroboh serta memasuki hutan simpan tanpa permit untuk apa juga tujuan boleh dikenakan tindakan undang-undang mengikut Akta Perhutanan Negara (APN) 1984,”katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Padang terbakar punca asap tebal
Oleh ZAKI SALLEH

22 Julai 2021, 5:49 pm
SITIAWAN – Padang Astaka Sitiawan iaitu satu kawasan lapang yang sering menjadi tumpuan warga setempat melakukan pelbagai aktiviti riadah terbakar petang tadi.
Jurucakap Bilik Gerakan Jabatan Bomba dan Penyelamat negeri Perak berkata, pihaknya menerima panggilan kecemasan daripada orang awam berhubung kejadian tersebut pada pukul 2.49 petang.
Kata jurucakap tersebut, sepasukan anggota bersama jentera dari Balai Bomba dan Penyelamat (BBP) Sitiawan dikejarkan ke lokasi kejadian diketuai PKPgB Mohd. Zaki Zainol bagi memadam kebakaran.
“Sebaik bomba tiba, kebakaran melibatkan lalang kering di kawasan tanah lapang yang berkeluasan kira-kira 15 ekar.
“Anggota menggunakan empat aliran hos sepanjang 121 meter menerusi bekalan air daripada jentera dan sumber pili bomba sehingga api berjaya dikawal dan dipadamkan sepenuhnya,” ujar jurucakap tersebut.
Operasi pemadaman yang turut dibantu sukarelawan bomba Ayer Tawar, Pantai Remis dan Pekan Gurney itu tamat sepenuhnya kira-kira dua jam kemudian manakala punca kebakaran sedang disiasat.

Dalam pada itu, video kebakaran ini yang menunjukkan kepulan asap putih turut tular di media sosial. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki lebih banyak cemarkan alam sekitar berbanding wanita
Oleh KOSMO!

22 Julai 2021, 5:00 pm
STOCKHOLM, SWEDEN – Satu kajian di Sweden mendapati golongan lelaki lebih banyak mencemarkan alam sekitar berbanding wanita dengan sebahagian besar pencemaran berpunca daripada penggunaan bahan api untuk kenderaan mereka, lapor akhbar New York Post semalam.
Kajian diterbitkan dalam Journal of Industrial Ecology itu turut mendedahkan bahawa tabiat kepenggunaan lelaki telah menyebabkan pelepasan gas rumah hijau  16 peratus lebih tinggi berbanding wanita.
Perbezaan ketara itu sebahagian besarnya disumbangkan oleh perbelanjaan ke atas minyak petrol dan diesel untuk kereta.
Selain itu, kajian  sama turut melaporkan terdapat sedikit perbezaan bagi jumlah wang yang dibelanjakan oleh lelaki dan wanita bujang di Sweden melibatkan perkara-perkara yang menyebabkan pencemaran alam sekitar.
“Cara mereka membelanjakan wang amat stereotaip, iaitu wanita lebih banyak berbelanja untuk perhiasan rumah, kesihatan dan pakaian.
“Manakala lelaki banyak berbelanja untuk minyak kereta, makan di luar, alkohol dan rokok,” kata penulis kajian tersebut, Annika Carlsson Kanyama.

Menurutnya,  percutian merupakan sumber utama bagi kegiatan yang menyumbang kepada pencemaran alam sekitar bagi kedua-dua lelaki dan wanita.
Kajian tersebut turut menemui beberapa cara untuk mengurangkan pencemaran alam sekitar yang boleh dilakukan oleh kedua-dua golongan itu.
Antaranya adalah dengan memakan makanan berasaskan tumbuh-tumbuhan berbanding daging atau produk tenusu serta bercuti menggunakan kereta api berbanding pesawat atau kereta.
Kesemua cara tersebut dapat mengurangkan pencemaran sebanyak 40 peratus bagi kedua-dua golongan lelaki dan wanita. – AGENSI


Peniaga durian mohon maaf
Oleh WAT KAMAL ABAS

22 Julai 2021, 4:56 pm
LARUT – Gara-gara gagal tertekan apabila lebih dua tan buah durian tidak terjual menyebabkannya seorang peniaga memuat naik sebuah video hingga tular kononnya berlakunya lambakan buah di premis jualannya di Ijok baru-baru ini.
Peniaga tersebut, Mohd. Firdaus Endut, 41, bagaimana pun kesal serta menyedari kesilapannya apabila memuat naik video berkenaan dalam keadaan emosi.
“Disebabkan emosi dalam video itu tanpa sedar, saya terkeluar perkataan tanpa sengaja mengatakan pihak Lembaga Pemasaran Pertanian Persekutuan (FAMA) tidak pernah datang membantu saya.
“Kata-kata itu tidak tepat dan saya tidak bermaksud untuk menyalahkan sesiapa cuma disebabkan tertekan apabila melihat buah durian yang banyak depan mata tidak terjual,” katanya ketika ditemui di premis jualannya di sini.
Menurut Mohd. Firdaus, lambakan buah durian pada hari tersebut disebabkan sambutan Aidil Adha menyebabkan dia tidak dapat membawa keluar buah-buah tersebut.
Bagaimana pun, selepas video itu menjadi tular pihak FAMA daerah ini telah tampil membantunya dengan membeli kira-kira tiga tan buah durian.

Mohd. Firdaus yang kesal dengan video yang tular itu amat berterima kasih kepada FAMA sekali gus dapat mengurangkan kerugian yang ditanggung.
Sementara itu, Pengerusi Jawatankuasa Perladanga dan Pertanian negeri Perak, Razman Zakaria berkata, masalah lambakan yang berlaku di kawasan Ijok telah selesai apabila FAMA telah bertindak membeli lebih tiga tan buah durian untuk dipasarkan di Ipoh, Sungai Petani, Kedah dan Selayang, Selangor.
Menurutnya, tiada lambakan besar berlaku di Ijok dan Batu Kurau, malah dakwaan kononnya FAMA tidak membantu peniaga-peniaga ini adalah tidak tepat.
“Isu lambakan timbul disebabkan musim perayaan dan pemborong tidak dapat memasarkan hasil yang dibeli, malah para peniaga yang membuka payung dan meja ditepi jalan juga tidak beroperasi.
“Jadi, perkara ini telah pun diselesaikan,” ujarnya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Buat laluan tikus baharu, cuba lolos PKPD Bandi
Oleh NIK NUR IZZATUL HAZWANI NIK ADNAN

22 Julai 2021, 5:13 pm
KEMAMAN – Tidak sampai 24 jam pelaksanaan Perintah Kawalan Pergerakan Diperketatkan (PKPD) dikuatkuasakan di Mukim Bandi, laluan tikus baharu dikesan dibuat individu tidak bertanggungjawab dipercayai untuk meloloskan diri.
Ketua Polis Daerah Kemaman, Superintendan Hanyan Ramlan berkata, perbuatan individu tidak bertanggungjawab tersebut dikesan awal pagi semalam sewaktu anggota polis bertugas sedang melakulan rondaan.
“Kita kesan percubaan individu membuat laluan tikus baharu untuk keluar dari kawasan PKPD ini.
“Bagaimanapun kita telah berjaya menyekat kembali laluan tersebut dan meletakkan anggota bagi mengawal kawasan terlibat,” katanya di sini hari ini.
PKPD Mukim Bandi di dua lokaliti iaitu Bandar Cheneh Baru dan Felda Neram 2 berkuat kuasa selama 14 hari sehingga 3 Ogos ini melibatkan lebih 10,000 penduduk daripada kira-kira 1,500 buah rumah.
Hanyan berkata, pihak polis dengan bantuan Angkatan Tentera Malaysia (ATM) telah memasang penghadang jalan konkrit dan kawat berduri di empat laluan masuk dan keluar di kawasan tersebut selain satu sekatan jalan raya (SJR).

“Kita akan mengetatkan lagi kawalan dan pemantauan di setiap lorong tikus dengan kekuatan 28 anggota polis setiap masa bagi memastikan tiada penduduk yang dapat keluar tanpa kebenaran,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Air mata iringi hari terakhir Rea di konti Kool FM
Oleh HANISAH SELAMAT

22 Julai 2021, 4:45 pm
PETALING JAYA – Selepas lapan tahun bersiaran di konti Kool FM, penyampai radio, Rea mengesahkan tidak lagi bersama stesen berkenaan secara rasmi pada Jumaat ini.
Katanya, surat penamatan kontrak hanya akan diserahkan pihak pengurusan pada hujung minggu tetapi dia mengambil keputusan untuk ke udara buat kali terakhir Isnin lalu.
“Buat masa ini saya sudah berbincang dengan suami untuk berehat dahulu dan membesarkan anak sebelum mulakan perancangan baharu awal tahun depan.
“Memang sedih sampai saya menitiskan air mata apabila mengucapkan selamat tinggal kepada keluarga kedua saya di radio yang selama ini saya anggap sebagai kakak dan abang sendiri.
“Apatah lagi dunia radio sudah menjadi sebahagian hidup saya sejak lapan tahun lalu. Sudah tentu ia suasana yang akan saya rindukan nanti selain ke udara bersama pendengar.
“Sebelum ini setiap kali ke konti perasaan saya seronok sebab tak terasa bekerja, sebaliknya teruja untuk berkongsi perasaan dengan pendengar dan keluarga kedua saya,” katanya kepada K! Online.

Terdahulu, pemilik nama sebenar Tengku Nor Suriya Tengku Mohamad itu dilihat menukar nama akaun IG kepada @tengku.rea daripada @rea_koolfm sehingga mencetuskan tanda tanya.
Tambahan pula sebelum itu, dua gandingan pagi daripada Hot FM yang juga di bawah rangkaian radio sama, Mark Adam dan Fizie lebih dulu mengumumkan sampai setakat itu mereka bersiaran.
Sebelum berkhidmat dengan Kool FM mengendalikan segmen pukul 10 pagi hingga 3 petang, Rea pernah bergelar penyampai radio Hot FM juga selama empat tahun.
Anak jati Terengganu yang mendirikan rumah tangga dengan pemain dram kumpulan Drama Band, Faeez Ikhwan dikurniakan seorang cahaya mata, Dhia Madeena, berusia setahun.
Ditanya sama ada ingin meneruskan kerjaya di radio, akui Rea, dia tidak akan menolak andai diajukan sebarang tawaran memandangkan ia sesuatu yang dicintainya.
“Memang saya seronok ke udara dan berkongsi segala-galanya dengan pendengar. Dunia penyiaran sudah tentu berada di carta teratas walaupun saya sudah ada perancangan lain.
“Jika ada radio lain yang mempelawa kenapa tidak saya terima? Kalau boleh saya mahu mencabar diri mencuba segmen pagi atau petang selepas lapan tahun bersiaran dari pukul 10 pagi hingga 3 petang,” katanya. – K! ONLINE


Impian Fattah Amin tercapai, Fazura berhijab sepenuhnya
Oleh HARYATI KARIM

22 Julai 2021, 5:15 pm
PETALING JAYA – Penyanyi dan pelakon, Fattah Amin meluahkan kesyukuran dan mengakui, isterinya yang juga seorang aktres, Nur Fazura Sharifuddin kini telah berhijab sepenuhnya.
Pendedahan tersebut diluahkan Fattah berhubung penampilan Fazura yanhg sebelum ini menarik perhatian ramai apabila kerap mengenakan hijab dalam setiap gambar yang dimuat naik menerusi media sosial, termasuklah yang terbaharu ketika sambutan hari raya Aidiladha baru-baru ini.
Menurut Fattah, sejak bergelar suami kepada Fazura pada 27 November 2017, dia tidak pernah berhenti memanjatkan doa agar isterinya mengubah penampilan menjadi Muslimah sebenar.
“Alhamdulillah, itu sahaja yang boleh saya katakan mengenai penampilannya. Sebagai suami, penampilan Muslimah itu yang sentiasa saya doakan selama ini. Sekarang, dia pun sudah bertudung,” kongsi Fattah yang dalam sidang akhbar secara virtual sempena pelancaran single terbaharunya yang berjudul Hamba sebentar tadi.
Dalam pada itu, pemilik nama sebenar, Abdul Fattah Mohd. Amin itu turut mendedahkan, destinasi pertama yang ingin dilawati bersama anaknya Nur Fatima Aisya selepas pandemik Covid-19 berakhir adalah zoo.
Terang Fattah, 31, sejak Covid-19 melanda, anaknya Nur Fatima Aisya yang kini berusia sembilan bulan hanya terperap di rumah berbeza dengan anak-anak lain yang lahir sebelum pandemik.

“Tempat pertama yang saya teringin bawa Fatima adalah zoo. Sebabnya saya selalu bacakan buku tentang haiwan kepadanya, tetapi dia sendiri tidak tahu bunyi atau bentuk sebenar haiwan-haiwan kerana tidak pernah melihatnya secara depan-depan.
“Saya hanya mampu tunjuk menerusi telefon , buku dan televisyen. Suatu hari nanti andai kita semua sudah dibenarkan keluar dan keadaan kembali normal, zoo tempat pertama yang saya fikir untuk pergi,” ujar Fattah.
Selain itu, Fattah menjelaskan, sepanjang pandemik dan pelaksanaan Perintah Kawalan Pergerakan (PKP), dia banyak menghabiskan masa di rumah menjaga anaknya.
Kata Fattah, dia dan isterinya begitu menyayangi Fatima sehingga timbul perasaan bimbang andai anak mereka meragam atau menangis.
“Kami berdua memang tidak boleh dengar Fatima menangis. Perasaan terlalu sayang sangat dengannya sehingga dia meragam atau menangis sedikit pun kami sudah panik. Mula timbul persoalan, kenapa dia menangis, salah makan atau sebab lain?
“Bila sudah jadi bapa saya memang selalu dengannya kerana ibunya kadangkala sangat sibuk kerana banyak produk. Jadi, tiada masalah, kami sama-sama menjaganya,” ujar Fattah.
Dalam perkembangan lain, single terbaharunya yang berjudul Hamba merupakan kolaborasi ketiga Fattah bersama komposer Hafiz Hamidun selepas single Kiriman Agung dan Sinar Selawat.
Lagu yang turut mendapat sentuhan serta kolaborasi bersama penyanyi rap Kmy Kmo itu bakal dilancarkan di kesemua pelantar penstriman digital seperti Spotify, Apple Music, JOOX, KKBOX, Deezer dan YouTube Music mulai 23 Julai. – K! ONLINE


13 individu dikompaun sambut hari jadi
Oleh DIYANATUL ATIQAH ZAKARYA

22 Julai 2021, 4:40 pm
MELAKA – Keseronokan 13 lelaki termasuk beberapa individu dipercayai ahli kongsi gelap menyambut hari jadi secara rahsia di sebuah kedai perabot di Taman Merdeka Jaya di sini akhirnya terbongkar apabila kesemua mereka ditahan dan dikompaun sebanyak RM26,000, hari ini.
Kesemua suspek berusia 20 hingga 50 tahun itu ditahan dalam beberapa siri tangkapan di sekitar negeri ini sejak petang semalam sehingga awal pagi tadi.
Ketua Jabatan Siasatan Jenayah (JSJ) negeri, Asisten Komisioner Mohd. Sukri Kaman berkata, acara tersebut telah dilakukan pada Isnin lalu, namun terbongkar selepas pihak polis menerima laporan mengenainya menerusi satu klip video berdurasi 3 minit 54 saat, semalam.
Katanya, susulan itu sepasukan pegawai serta anggota daripada Bahagian Maksiat, Judi dan Kongsi Gelap (D7) Jabatan Siasatan Jenayah (JSJ) Ibu Pejabat Polis Kontinjen Melaka telah membuat beberapa siri tangkapan di bawah Ops Cantas.
“Menerusi klip video tersebut, polis berjaya mengesan kesemua 13 individu yang terlibat dan membuat tangkapan di sekitar negeri ini bermula petang semalam sehingga awal pagi tadi.
“Tindakan kompaun keseluruhan sebanyak RM26,000 telah dikenakan terhadap suspek mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021,” katanya ketika dihubungi di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TPM ketuai Markas arahan keselamatan siber
Oleh AMREE AHMAD

22 Julai 2021, 5:13 pm
PUTRAJAYA – Kerajaan bakal menubuhkan markas arahan keselamatan siber dalam usaha memastikan tiada serangan anasir jahat yang mengancam tahap kawal selia maya negara.
Menteri Komunikasi dan Multimedia, Datuk Saifuddin Abdullah berkata, markas bersepadu itu akan dipengerusikan sendiri oleh Timbalan Perdana Menteri, Datuk Seri Ismail Sabri Yaakob.
“Markas ini dijangka menyelaraskan segala gerak kerja kawalan secara lebih sistematik yang akan melibatkan pelbagai agensi awam berkaitan isu keselamatan siber nasional,” jelasnya dalam sidang akhbar secara maya mengenai isu berita palsu yang turut disertai Ketua Setiausaha kementerian tersebut, Datuk Seri Mohammad Mentek.
Turut hadir Pengerusi Suruhanjaya Komunikasi dan Multimedia (MCMC), Dr. Fadhlullah Suhaimi Abdul Malek dan wakil Jabatan Siasatan Jenayah Polis Bukit Aman, Datuk Dev Kumar.
Mengulas lanjut, Saifuddin memaklumkan telah membawa isu keselamatan siber itu dalam mesyuarat Kabinet semalam berdasarkan laporan disediakan CyberSecurity Malaysia (CSM).
“Data terkini disediakan agensi di bawah kementerian ini mendapati ada sejumlah 175 laman sesawang kerajaan yang agak rentan berisiko tinggi digodam pihak tertentu,” tambah beliau.

Sehubungan itu ujarnya, jemaah menteri memutuskan untuk penubuhan markas arahan induk bagi tujuan kawalan keselamatan siber diterajui Ismail yang juga ialah Menteri Pertahanan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Teknologi hijau bantu pertumbuhan ekonomi negara
Oleh MOHD. HUSNI MOHD. NOOR

22 Julai 2021, 5:18 pm
PUTRAJAYA – Kerajaan menyedari potensi teknologi hijau sebagai satu tonggak untuk mempercepat pertumbuhan ekonomi dan mempromosikan pembangunan lestari.
Perdana Menteri, Tan Sri Muhyiddin Yassin berkata, sejak pengenalan Dasar Teknologi Hijau Nasional pada 2009, pelbagai inisiatif dan program diperkenal kerajaan diterima baik oleh industri dan syarikat tempatan.
Beliau berkata, antara inisiatif diperkenalkan adalah Skim Pembiayaan Teknologi Hijau bernilai RM5.6 bilion yang mana ia berjaya disalurkan kepada 431 syarikat dan syarikat teknologi hijau.
Menurutnya, pada tahun lalu, Elaun Cukai Pelaburan Hijau (GITA) pula menyaksikan sejumlah 635 projek teknologi hijau diluluskan untuk pembelian aset teknologi hijau, menghasilkan pelaburan sebanyak RM2.389 bilion.
“Program MyHijau Mark and Directory juga mendorong perniagaan, pengguna dan agensi untuk membuat keputusan pembelian lanjutan membabitkan produk dan perkhidmatan hijau yang diperakui,” katanya.
Beliau berkata demikian ketika merasmikan Persidangan dan Pameran Antarabangsa Greentech dan Produk Eko Malaysia Ke-11 (IGEM 2021) secara maya hari ini.

Katanya, kerajaan pada awal tahun ini juga mengambil langkah proaktif untuk menyelaras agenda pembiayaan hijau dengan menerbitkan Sukuk Kelestarian berdaulat yang pertama di dunia. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[KEMASKINI] Kebocoran gas punca pengsan dalam ambulans
Oleh NOR AINNA HAMZAH

22 Julai 2021, 5:07 pm
PORT DICKSON – Kejadian tiga petugas Klinik Kesihatan Bukit Pelandok, di sini yang pengsan di dalam ambulans sebaik tiba di Hospital Port Dickson dipercayai berpunca dari keracunan karbon monoksida di dalam kabin ambulans berkenaan.
Pakar Pasukan Khas Bahan Kimia Berbahaya (HAZMAT) Negeri Sembilan, Timbalan Penguasa Bomba, Mohammad Idris berkata, pihaknya telah menjalankan siasatan secara statik dan juga dalam perjalanan bagi mengenal pasti punca sebenar petugas kesihatan pengsan.
Menurutnya, ujian pengesanan gas dalam tempoh 10 minit perjalanan mendapati bacaan kandungan gas karbon monoksida yang tinggi dicatatkan dalam kabin berkenaan sehingga mencecah 87 ppm.
“Ini dalam tempoh 10 minit perjalanan sahaja dan kadar bacaan berkenaan berkemungkinan bertambah mengikut tempoh masa perjalanan dari Klinik Kesihatan Bukit Pelandok ke Hospital Port Dickson.
“Malah, pihak hospital juga mengesahkan telah menjumpai gas yang sama dalam paru paru mangsa yang pengsan yang kini kesemuanya telah dilaporkan berada dalam keadaan stabil,” katanya ketika ditemui pemberita di Hospital Port Dickson, di sini, hari ini.
Terdahulu, Kosmo! Online hari ini melaporkan tiga petugas Klinik Kesihatan Bukit Pelandok, Chuah dekat sini pengsan sebaik tiba di Hospital Port Dickson dipercayai disebabkan kebocoran gas di dalam ambulans ketika membawa rakan setugas mereka yang pengsan di Klinik Kesihatan berkenaan pagi tadi.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Waspada pakej badal haji palsu
Oleh SITI AMINAH MOHD YUSOF

22 Julai 2021, 4:50 pm
PETALING JAYA – Tiada peraturan khusus atau badan berkuasa yang memantau berkenaan badal haji menjadi antara punca berlaku penipuan melibatkan tawaran pakej badal haji.
Penolong Pengarah Kanan, Jabatan Wakaf, Zakat dan Haji, Jabatan Kemajuan Islam Malaysia, Ustaz Mohd. Meeftah Anuar berkata, permintaan terhadap pakej badal haji dilihat meningkat berdasarkan banyak pihak seperti agensi dan orang persendirian menawarkan perkhidmatan tersebut sekali gus dikhuatiri mempunyai unsur penipuan.
“Ramai yang tidak menyedari menjadi mangsa penipuan kerana bersikap tidak cakna dan mudah percaya terhadap pihak yang menawarkan pakej badal haji.
“Tambahan pula, pada akhir musim haji waris biasanya akan menerima sijil dan hadiah sebagai bukti ibadah itu telah dilaksanakan,” katanya menerusi Taklimat Kesedaran Penipuan Pakej Badal Haji dan Umrah secara maya di sini hari ini.
Beliau berkata, individu yang menggunakan perkhidmatan badal haji perlu mengetahui kadar harga pakej semasa dan tidak mudah terpedaya dengan tawaran kos yang terlalu rendah.
Katanya, mereka juga perlu meminta bukti pembayaran seperti resit, tidak berurus niaga secara tunai, nama pembadal, akad wakil selain butiran lengkap sepert lokasi, alamat dan nombor telefon syarikat berkenaan.

Mohd. Meeftah turut mengingatkan mereka yang menjadi mangsa penipuan tidak bertindak sendiri dan bekerjasama dengan pihak berkuasa untuk mendapatkan bantuan.
“Kumpul semua bukti berkenaan pembelian pakej seperti resit bayaran dan maklumat jemaah terlibat dan buat laporan polis ke atas individu atau syarikat yang melakukan penipuan.
“Mangsa juga boleh membuat aduan ke Bahagian Penguatkuasaan Kementerian Pelancongan dan Kebudayaan di talian 03-8000 8000,” jelasnya.
Terdahulu menerusi taklimat tersebut, beliau memperincikan tip mengelakkan diri daripada menjadi mangsa penipuan ejen badal haji palsu dan modus operandi serta ciri-ciri pakej badal haji palsu.
Antaranya tawaran harga pakej yang terlalu murah atau percuma kepada mereka yang dapat menarik pembeli lain selain mempergunakan individu atau tokoh popular dan berpengaruh. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


25 Ogos sebutan serahan dokumen lanjut Syed Iqmal
Oleh NUZULSHAM SHAMSUDDIN

22 Julai 2021, 4:15 pm
PETALING JAYA – Sebutan semula kes bagi serahan dokumen lanjutan pertuduhan cabul dan persetubuhan luar tabii yang dihadapi pendakwah selebriti, Syed Shah Iqmal Syed Mohammad Shaiful di Mahkamah Sesyen di sini dijadualkan 25 Ogos ini.
Perkara itu dimaklumkan peguam Syed Amirul Syed Edros yang mewakili Syed Shah Iqmal ,26, ketika dihubungi di sini hari ini.
Menurut peguam itu, tarikh 25 Ogos ditetapkan mahkamah selepas sebutan kes berkenaan yang sepatutnya disebut pada 15 Jun lalu dan 22 Julai (hari ini) ditangguh.
“Mahkamah kemudian telah memberikan tarikh baharu bagi sebutan semula kes itu yang dijadualkan pada 25 Ogos ini,” katanya.
Dalam prosiding 28 April lalu, Hakim Mahkamah Sesyen Jamaludin Mat yang mendengar prosiding ketika itu menetapkan tarikh tersebut selepas pihak pendakwaan memaklumkan terdapat satu dokumen masih belum dapat diserahkan iaitu melibatkan laporan perubatan mangsa.
Sebelum ini pada 19 Mac lalu, kes cabul yang dihadapi Syed Iqmal dibenar dipindahkan dari Mahkamah Majistret ke Mahkamah Sesyen selepas Majistret Muhammad Iskandar Zainol membenarkan permohonan pihak pendakwaan untuk kes itu dipindahkan.

Semasa didakwa pada 10 Disember tahun lalu, di Mahkamah Sesyen, Syed Shah Iqmal mengaku tidak bersalah atas pertuduhan melakukan persetubuhan yang bertentangan dengan aturan tabii terhadap seorang wanita yang juga penuntut kolej swasta berusia 22 tahun.
Perbuatan itu didakwa dilakukan di sebuah rumah di Damansara Perdana antara pukul 3 pagi hingga 4 pagi pada 17 Oktober 2020 dan pendakwaan dikemukakan mengikut Seksyen 377B Kanun Keseksaan.
Di Mahkamah Majistret ketika itu juga pendakwah tersebut didakwa atas pertuduhan menggunakan kekerasan jenayah terhadap mangsa sama dengan maksud hendak mencabul kehormatannya di tempat, waktu dan tarikh yang sama mengikut Seksyen 354 Kanun Keseksaan
Sementara itu, bagi pertuduhan kes rogol di Mahkamah Sesyen Shah Alam, peguam itu turut memaklumkan tarikh baharu yang ditetapkan ialah pada 2 Ogos ini.
Pada 16 Mac lalu, di mahkamah itu pendakwaan sudah menyerahan kepada pembelaan dua dokumen berkaitan laporan perubatan bagi kes rogol Syed Shah Iqmal yang didakwa atas petuduhan merogol seorang wanita dua tahun lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Arab Saudi larang rakyatnya lawat Indonesia
Oleh KOSMO!

22 Julai 2021, 4:10 pm
RIYADH – Kerajaan Arab Saudi mengeluarkan arahan melarang warganegaranya  melakukan perjalanan ke Indonesia susulan lonjakan kes Covid-19 di republik berkenaan, lapor akhbar Arab News, kelmarin.
Sekatan itu diumumkan Kementerian Dalam Negeri Arab Saudi dalam satu kenyataan ringkas.
Menurut sumber pegawai kementerian dalam negeri, langkah tersebut diambil bagi memastikan  rakyatnya terlindung daripada jangkitan varian Delta yang sedang melanda dunia.
“Sekatan perjalanan ini akan berkuatkuasa sehingga keadaan semasa menjadi lebih stabil,” tambah pegawai itu.
Warganegara Arab Saudi yang kini berada di Indonesia  telah diberitahu supaya lebih berhati-hati, menjauhkan diri dari daerah yang memiliki kadar jangkitan tinggi, mematuhi semua protokol kesihatan dan pulang ke negara asal secepat mungkin.
Sementara itu, jemaah yang terpilih untuk menunaikan haji tahun ini sedang melaksanakan  bahagian terakhir ibadah mereka di bawah langkah-langkah kesihatan yang ketat tanpa jangkitan Covid-19 yang dilaporkan.

Lebih daripada  23.3 juta dos vaksin telah diberikan di seluruh Arab Saudi dengan lebih 1.4 juta warga emas sudah menerima pelalian lengkap. – Agensi


Tiga petugas klinik pengsan dalam ambulans
Oleh NOR AINNA HAMZAH

22 Julai 2021, 2:55 pm
PORT DICKSON – Tiga petugas Klinik Kesihatan Bukit Pelandok, Chuah dekat sini pengsan sebaik tiba di Hospital Port Dickson dipercayai disebabkan kebocoran gas di dalam ambulans ketika membawa rakan setugas mereka yang pengsan di Klinik Kesihatan berkenaan pagi tadi.
Dalam kejadian berkenaan, petugas yang pengsan di Klinik Kesihatan berkenaan iaitu seorang lelaki berusia 29 tahun yang dikejarkan ke hospital pula disahkan meninggal dunia.
Menurut Penolong Pengarah Operasi, Jabatan Bomba dan Penyelamat negeri, Ahmad Mukhlis Mokhtar, tiga petugas lelaki yang pengsan atau tidak sedarkan diri itu pula dianggarkan berusia 30-an.
“Pada awalnya, pihak bomba menerima panggilan pada pukul 9.30 pagi tadi yang memaklumkan terdapat kebocoran gas di Klinik Kesihatan berkenaan dan bomba telah bergegas ke lokasi bagi pemeriksaan.
“Hasil pemeriksaan bagaimanapun mendapati tiada kebocoran gas berlaku di premis tersebut.
“Kami difahamkan, seorang petugas klinik rebah di foyer klinik tersebut sebelum tiga rakan sekerja mangsa membantu membawa mangsa ke hospital menggunakan sebuah ambulans.

“Bagaimanapun sebaik tiba di hospital kesemua mangsa didapati pengsan dan tidak sedarkan diri,” katanya ketika ditemui pemberita di klinik kesihatan tersebut.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


300 pemain pelancongan Tasik Kenyir terima vaksin Covid-19
Oleh NOOR HAYATI MAMAT

22 Julai 2021, 3:05 pm
HULU TERENGGANU – Seramai 300 penggiat pelancongan Tasik Kenyir dekat sini termasuk pengusaha dan pekerja rumah bot menerima dos pertama vaksin Covid-19 hari ini.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, pemberian vaksin Covid-19 tersebut bagi memastikan lokasi pelancongan terkenal berkenaan mencapai status imuniti kelompok secepat mungkin.
“Tasik Kenyir merupakan lokasi pelancongan kedua selepas Pulau Kapas, Marang terlibat dalam program outreach vaksinasi sektor pelancongan Terengganu yang bermula minggu lalu.
“Kita mahu semua pemain sektor pelancongan negeri ini telah melengkapkan dua dos suntikan vaksin Covid-19 sebagai persediaan sebelum dibuka semula kepada pelancong kelak,” katanya ketika memantau program Outreach Vaksinasi Tasik Kenyir dekat sini hari ini.
Ariffin berkata, program vaksinasi Covid-19 dalam kalangan penggiat sektor pelancongan tempatan penting bagi menambah keyakinan pelancong untuk kembali mengunjungi Terengganu sebaik dibenarkan kelak.
Tambah beliau, persiapan rapi penting bagi merancakkan semula sektor pelancongan tempatan yang terjejas teruk ekoran pandemik Covid-19.

“Selain penggiat sektor pelancongan, seramai 200 penduduk kampung sekitar Tasik Kenyir turut menerima suntikan vaksin Covid-19 pada program sama hari ini,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tidak kenal Syarikat Hala, masuk Gaza melalui bantuan Kedutaan
Oleh NUR HUDA MUSA

22 Julai 2021, 3:17 pm
PETALING JAYA – Pendakwah bebas, Ebit Lew menyangkal dakwaan yang mengatakan pihaknya memasuki Gaza, Palestin dengan membayar harga yang tinggi kepada syarikat yang dikenali sebagai Syarikat Hala.
Ebit berkata, dakwaan itu merupakan satu fitnah yang melampau kerana dia sama sekali tidak tahu mengenai syarikat tersebut dan proses pihaknya memasuki Gaza adalah melalui Kedutaan Malaysia.
“Sebelum ini dalam sebuah Live, Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman bersama Firdaus Wong mereka ada sebut satu-satunya jalan memasuki Gaza adalah melalui Mile of Smile.
“Sebelum saya datang saya sudah hubungi pihak Mile of Smile, semasa sampai di sana pihak tersebut minta kami untuk membayar ASD10,000 (RM42,239) seorang. Apabila saya dengar mahal, saya tak mahu bawa semua jadi saya uruskan beberapa nama untuk masuk, bagaimanapun proses untuk masuk itu gagal,” katanya.
Ebit berkata, pihaknya kemudian cuba memohon kelulusan untuk masuk ke Gaza dengan bantuan Kedutaan Malaysia.
“Kami dapat kelulusan kerajaan Mesir, tetapi kelulusan daripada tentera tidak berjaya. Jadi, kami semua sudah mahu balik ketika itu, sebelum balik saya singgah kedutaan untuk ucapkan terima kasih tetapi dimaklumkan ejen perisikan tentera Mesir mahu bantu kami.

“Kemudian mereka bawa saya pergi berjumpa dengan ejen Syarikat Lucky Tour yang boleh bantu kami ke Gaza dengan kos ASD2,500 (RM10,559.75) seorang,” jelasnya.
Dalam pada itu, Ebit menidakkan dakwaan dia tidak mahu bertegur atau bersalaman dengan wakil Malaysia di sana, Muhammad Nadir Al-Nuri yang menyambut ketibaannya ketika di Gaza serta tidak membenarkan kumpulan itu membuat siaran langsung.
“Sampai di sana, turun bas dan saya sedar saya belum solat masa itu jadi saya mahu segera Jamak. Sampai-sampai saya kena duduk di kerusi, saya mesti tegur kalau orang tegur saya, tetapi saya betul-betul tak perasan waktu itu kerana saya nak cepat solat.
“Pasal Live, memang kami tidak buat Live semasa misi bantuan kerana kita tidak jangka apa perkara yang berlaku semasa Live. Sebab itu apa-apa misi bantuan saya tidak pernah buat Live sebaliknya akan siarkan gambar atau video,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua jam pujuk wanita turun dari pokok kundang
Oleh ABDUL RASHID ABDUL RAHMAN

22 Julai 2021, 2:51 pm
LIPIS – Tindakan seorang wanita yang bertindak memanjat pokok kundang dan enggan turun sehingga ke malam menggemparkan penduduk di sekitar Kampung Keledek di sini, malam semalam.
Wanita berusia 30-an yang dipercayai mempunyai masalah mental itu juga dikatakan beberapa kali mengugut untuk terjun sebelum penduduk kampung bertindak menghubungi pihak bomba.
Ketua Zon 3 Jabatan Bomba dan Penyelamat Malaysia (JBPM) negeri, Shahrul Nizam Nasir berkata, bomba yang menerima panggilan pada pukul 11.16 malam bergegas ke tempat kejadian.
“Pihak bomba mengambil masa kira-kira dua jam untuk memujuk wanita berkenaan dengan pelbagai cara.
“Namun akhirnya wanita itu turun dengan selamat selepas dipujuk dan diajak minum bersama anggota bomba,”katanya di sini, hari ini.
Menurut Shahrul Nizam, berdasarkan maklumat diterima wanita berkenaan mula memanjat pokok kira-kira pukul 6 petang.

Ujarnya, wanita berkenaan dipercayai pernah beberapa kali bertindak memanjat pokok dan enggan turun pada tahun lalu.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita derita cincin tersangkut jari mohon bantuan bomba
Oleh NIK NUR IZZATUL HAZWANI NIK ADNAN

22 Julai 2021, 4:06 pm
DUNGUN – Seorang wanita warga emas terpaksa menahan kesakitan selama dua hari selepas dua bentuk cincin emas yang dipakai gagal ditanggalkan sehingga menyebabkan jari manis kirinya membengkak.
Tidak tahan dengan kesakitan dialami, wanita berusia 67 tahun itu nekad pergi ke Balai Bomba dan Penyelamat Paka dekat sini yang terletak kira-kira 16 kilometer dari rumahnya di Felda Kerteh 6, Ketengah Jaya untuk meminta pertolongan.
Ketua Balai Bomba dan Penyelamat Paka, Mohd. Aidil Khairim Abdul Wahab berkata, wanita itu yang bertemankan salah seorang anak lelakinya hadir ke balai bomba dan penyelamat tersebut pada pukul 9.21 pagi hari ini.
“Wanita itu memberitahu dua bentuk cincin emas itu telah tersangkut menyebabkan jari manis kirinya luka dan membengkak.
“Dia yang mempunyai penyakit diabetes memberitahu, sudah cuba menanggalkan dua bentuk cincin itu sejak dua hari lalu (Selasa) tetapi gagal,” katanya ketika dihubungi Kosmo! di sini hari ini.
Mohd. Aidil Khairim berkata, pihak bomba tiada pilihan lain selain memotong kedua-dua cincin emas itu bagi menyelamatkan wanita warga emas berkenaan.

Jelasnya, cincin tersebut telah dipotong menggunakan alat pemotong khas sebelum wanita terbabit dinasihatkan mendapatkan rawatan di pusat perubatan berhampiran. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Ibu saya tiada kena mengena dengan cerita Caprice, Ebit’
Oleh MOHD. HAIKAL ISA

22 Julai 2021, 3:25 pm
PETALING JAYA – Terkait dalam konflik Ustaz Ebit Lew dan Caprice selebriti popular Neelofa meminta agar nama ibunya, Datin Noor Kartini Noor Mohamed juga tidak terus dibabitkan dalam perkara berkenaan.
Menerusi beberapa komen yang ditinggalkan dalam sesi siaran langsung (live) pendakwah bebas berkenaan sebentar tadi, Neelofa  atau nama lengkapnya, Noor Neelofa Mohd. Noor berkata, ibunya, Noor Kartini Noor Mohammed tiada kena mengena dengan perbalahan antara Caprice dan Ebit Lew.
“Ibu saya tiada kena mengena dengan cerita Caprice dan ustaz. Saya akan hubungi Caprice kenapa kaitkan nama orang yang tidak terlibat.
“This is not right. (Ini tidak betul). Saya minta jangan kaitkan benda yang tidak berasas,” ujar isteri kepada pendakwah bebas, Haris Ismail tersebut.
Menjawab kenyataan Neelofa, Ebit Lew berkata: “Baik Neelofa, boleh tanya Caprice sebab dia muat naik screenshot (tangkap layar). Saya menjawab kenyataan dia. Saya baik sahaja dengan semua orang.”
Terdahulu, dalam sesi live, Ebit Lew turut menafikan dirinya ada berjumpa dan berbincang dengan sama ada Neelofa dan suami termasuk Caprice mengenai rancangan ke Gaza, Palestin.

“Saya tidak jumpa atau bincang dengan PU Riz, Neelofa atau Caprice mengenai rancangan ke Gaza.
“Langsung tiada plan. Saya sampai Gaza, Caprice ada tanya khabar. Itu sahaja,” kata Ebit Lew. – K! ONLINE


Tidak balas ‘proposal’ Nadir kerana dapat tawaran lebih murah
Oleh NUR HUDA MUSA

22 Julai 2021, 4:26 pm
PETALING JAYA – Pendakwah bebas, Ebit Lew menjelaskan pihaknya tidak memberi respon sebut harga kotak makanan yang diberikan oleh Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman kerana ditawarkan kos lebih rendah oleh pihak lain.
Ebit Lew dalam sidang akhbar yang disiarkan secara langsung tengah hari tadi berkata, wakil daripada kumpulannya dikenali sebagai Ustaz Zul memang ada menghubungi Muhammad Nadir Al-Nuri dan menerima sebut harga kotak makanan itu melalui WhatsApp.
“Muhammad Nadir Al-Nuri ada sebut mengenai beri proposal (kertas kerja) kepada Ustaz Zul. Ramai ingat proposal itu tunjuk cara masuk Gaza dan sebagainya, tetapi tidak itu hanya sebut harga kotak makanan yang mahu diberikan kepada penduduk Gaza.
“Di dalam proposal itu diletak harga makanan satu kotak AS$40 (RM168.96), tetapi saya juga ada dapat sebut harga barang yang lebih kurang sama dengan harga AS$20 (RM84.48). Jadi, kenapa saya kena ambil yang AS$40 kalau ada AS$20.
“Kalau ada berniaga, mesti tahu tidak semua ‘quotation’ kita balas, jadi jika marah mesej ‘quotation’ tidak dibalas itu bukanlah perkara yang wajar. Kita akan ambil yang terbaik, saya tidak persoalkan kenapa dia letak harga sebegitu mungkin ada sebab tersendiri. Pasal tak balas WhatsApp, jangan kecil hati,” katanya.
Dalam pada itu, Ebit juga menjawab persoalan yang dibangkitkan orang ramai yang mendakwa kumpulan misi bantuannya sempat bersiar-siar tetapi tidak memberi sebarang perkembangan pergerakan mereka di sana.

“Setibanya di Mesir, kami perlu serahkan nama pada polis, nyatakan tujuan ke sana. Saya tidak boleh letak saya nak ke Gaza kerana belum dapat kebenaran ke Gaza. Jadi, saya ke sana adalah melalui ejen pelancongan terkenal di sana.
“Bukan bayar mahal pun dan hotel kami terletak berhampiran dengan tempat firaun dan ada juga makam imam Syafi’e. Saya pergi makam imam Syafi’e, takkan lah selama ini kita ikut mazhab Syafi’e, tetapi bila makan Syafi’e di sebelah saya tak boleh pergi tengok.
“Jadi, sementara seminggu itu kami perlu ikut jadual, sementara dapat kelulusan untuk barang, dan kelulusan masuk ke Gaza,” katanya.
Ebit juga menyangkal dakwaan penyanyi rap, Caprice yang mengatakan Ebit tidak dibenarkan balik ke Malaysia dan perlu menyembah dan mencium kaki Menteri Luar Palestin untuk mendapatkan kebenaran balik ke Malaysia. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pustakmar TLDM bantu keluarga susah
Oleh ZAKI SALLEH

22 Julai 2021, 3:47 pm
LUMUT – Tidak hanya bertugas di lautan, warga Tentera Laut Diraja Malaysia (TLDM) juga enggan ketinggalan untuk membantu golongan terkesan disebabkan pandemik Covid-19 apabila melaksanakan program jiwa murni baru-baru ini.
Inisiatif Pusat Taktik Maritim (Pustakmar) Pangkalan TLDM Lumut telah menyantuni 90 keluarga menerusi penyerahan barang-barang keperluan harian.
Menurut kenyataan Pustakmar Pangkalan TLDM Lumut, sumbangan tersebut telah disampaikan kepada wakil-wakil penduduk tiga buah perkampungan iaitu Kampung Serdang, Kampung Teluk Batik dan Kampung Permatang.
“Bantuan ini adalah hasil sumbangan daripada markas-markas, kapal-kapal TLDM dan pasukan dalam Pangkalan TLDM Lumut selain sumbangan pertubuhan kemasyarakatan setempat.
“Sebalik tugas hakiki menjaga kedaulatan negara, TLDM tidak melupakan tanggungjawab untuk menabur bakti kepada komuniti setempat,” ujar kenyataan tersebut.
Penyerahan sumbangan ini telah disempurnakan oleh Pegawai Memerintah Pustakmar, Laksamana Pertama Farizal Myeor.

Program ini dipilih sebagai Program Jiwa Murni Pustakmar sejajar dengan situasi pandemik Covid-19 yang sedang melanda dan menjejaskan pendapatan rakyat terutamanya golongan berpendapatan rendah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Busana kontinjen Malaysia curi perhatian
Oleh MUHAMAD ARDIE PUTRA SUHAIMI

23 Julai 2021, 9:19 pm
Kontinjen Malaysia.
TOKYO – Tirai temasya Sukan Olimpik 2020 yang dinanti-nantikan akhirnya dibuka secara rasmi selepas upacara majlis pembukaan berlangsung dengan penuh gilang-gemilang di Stadium Olimpik, Tokyo sebentar tadi.
Kemeriahan upacara itu sekali gus menutup segala potensi pembatalan temasya sukan paling berprestij itu terutama selepas tertangguh setahun daripada tarikh asal.
Upacara kemasukan kontinjen dimulakan dengan negara Greece manakala Malaysia pula menjadi negara ke-177 masuk ke dalam stadium.
Seramai 13 wakil kebangsaan termasuk atlet dan pegawai berarak masuk ke tengah lapangan lengkap berbusana dengan tema Laksamana Hang Tuah dengan tugas pembawa Jalur Gemilang diberikan kepada Lee Zii Jia dan Goh Liu Ying.
Warna pakaian kontinjen negara itu diinspirasikan daripada warna Jalur Gemilang dan telah direka oleh Fakulti Seni Lukis dan Seni Reka Universiti Teknologi Mara (UiTM).
Rata-rata netizen memuji busana kontinjen negara itu pada gambar yang dimuat naik di Facebook Majlis Sukan Negara.

“Smart tapi harap ada pihak memakaikan tanjak dengan sempurna supaya nampak lebih gagah,” kata Encik Khairul Hassan.
“Detik bersejarah,” kata David Tih Siong Pin.
Sementara itu, Firdaus Isa berkata, comel je fesyen baju kontinjen Malaysia..semoga beroleh emas edisi kali ni Malaysia.
Sebanyak 205 negara mengesahkan penyertaan pada temasya sukan terbesar dunia itu dengan Malaysia menghantar 30 atlet yang akan beraksi dalam 27 acara meliputi 10 jenis sukan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Syed Saddiq berjaya kumpul RM715,573 dalam masa sehari
Oleh EDDY AQMAL MOHAMED HAMIDI

23 Julai 2021, 10:27 pm
PETALING JAYA – Ahli Parlimen Muar, Syed Saddiq Syed Abdul Rahman memaklumkan telah berjaya mengumpul dana bagi membayar wang jaminan serta mengucapkan terima kasih kepada rakyat Malaysia yang menghulurkan bantuan.
Menerusi satu ciapan di laman Twitter, bekas Menteri Belia dan Sukan itu berkata, beliau berhutang nyawa dengan rakyat Malaysia dan telah berjaya mengumpul sebanyak RM715,573.77 daripada 9,836 penyumbang.
“‘Saya terhutang budi dengan Malaysia; 24 jam; RM715,573.77; 9,836 penyumbang. Terima kasih, terima kasih, terima kasih. Saya selamanya terhutang budi.
“Saya tidak akan berhenti sehingga kita berjaya membina Malaysia untuk semua rakyat Malaysia,” katanya.
Jelas beliau, dana yang berjaya dikumpul menerusi kempen ‘Saddiq Tetap Lawan’ itu lebih dari mencukupi untuk membuat bayaran jaminan.
“Lagi mereka tekan, lagi saya akan lawan. Tiada ugutan, tiada intimidasi dan tiada tawaran yang akan melemahkan tekad saya untuk meletakkan Malaysia sebagai yang utama.

“Saya di sini kerana rakyat, jatuh bangun di tangan rakyat, terima kasih. Saya terhutang budi kepada semua,” ciapnya.
Terdahulu, Syed Saddiq dihadapkan ke Mahkamah Sesyen Rasuah, Kuala Lumpur semalam di atas dua pertuduhan iaitu penyelewengan dana politik kira-kira RM1 juta dan kesalahan menyalahgunakan wang sumbangan kempen Pilihan Raya Umum Ke-14 sebanyak RM120,000.
Bagaimanapun, bekas Menteri Belia dan Sukan itu tidak mengaku bersalah ke atas kedua-dua dua pertuduhan yang dibacakan di hadapan Hakim Azura Alwi.
Hakim Azura membenarkan tertuduh diikat jamin sebanyak RM300,000 bagi kesalahan pertama dan RM30,000 bagi kesalahan kedua dengan masing-masing seorang penjamin.- K! ONLINE


140 rumah di Tanjung Sedili terjejas dibadai ribut
Oleh MASTURAH SURADI

23 Julai 2021, 9:40 pm
KOTA TINGGI – Kira-kira 140 buah rumah di Tanjung Sedili di sini rosak akibat dipukul angin kencang susulan hujan lebat berterusan selama dua jam petang hari ini.
Ketua Polis Daerah Kota Tinggi, Superintendan Hussain Zamora berkata, susulan kejadian pada pukul 3 petang itu, dua buah pusat pemindahan sementara (PPS) dibuka untuk menempatkan keluarga terjejas.
Menurutnya, dua PPS dibuka masing-masing sebuah di Sekolah Kebangsaan (SK) Setia Jaya dan SK Sedili Besar di sini.
“Antara kampung terjejas Kampung Sri Gading, Kampung Teluk Jeri, Kampung Teluk Jeri Luar, Kampung Teluk Jeri Dalam, Taman Sedili dan Kampung Tanah Putih.
“Hujan lebat dan ribut yang berterusan lebih dari dua jam di beberapa kawasan sekitar Tanjung Sedili itu turut menyebabkan dua PPS dibuka di SK Setia Jaya Tanjung Sedili dan SK Sedili Besar,”katanya dalam kenyataan hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Isteri Misbun Sidek meninggal dunia
Oleh KOSMO!

23 Julai 2021, 9:52 pm
PETALING JAYA – Isteri kepada legenda badminton negara, Datuk Misbun Mohd. Sidek menghembuskan nafas terakhir, malam ini.
Khabar duka itu dimuat naik laman Facebook Majlis Sukan Negara Malaysia yang memaklumkan Allahyarham Datin Latifah Sidek meninggal dunia sebentar tadi.
“Sama-sama kita panjatkan doa dan sedekahkan al-Fatihah semoga arwah ditempatkan bersama mereka yang disayangi-Nya jua. Takziah buat Datuk Misbun dan keluarga,” ujar hantaran tersebut hari ini.
Allahyarham dan Misbun mendirikan rumah tangga pada tahun 1987 dan dikurniakan enam anak, Misbun Syawal, Lia Murni, Misbun Ramdan, Lia Alifah, Lia Dewi Rubita, dan Misbun Awalauddin. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


APMM tahan empat bot nelayan Vietnam
Oleh MOHD AZLI ADLAN

23 Julai 2021, 9:36 pm
KUALA TERENGGANU – Keghairahan empat bot nelayan Vietnam mengaut hasil laut di perairan negara terbantut apabila ditahan Maritim Malaysia (APMM) kelmarin.
Kesemua bot nelayan Vietnam itu ditahan Kapal Maritim (KM) Nusa ketika berada pada kedudukan antara 91 dan 95 batu nautika dari perairan Kuala Terengganu pada pukul 5 petang.
Pengarah Maritim Terengganu, Kepten Maritim Muhammad Suffi Mohd. Ramli berkata, kehadiran bot nelayan Vietnam tersebut berjaya dikesan oleh pusat operasi Maritim Malaysia di sini sebelum dimaklumkan kepada KM Nusa yang sedang mengadakan rondaan penguatkuasaan.
“Seramai 48 nelayan Vietnam berusia dalam lingkungan 16 hingga 68 tahun yang berada di dalam empat bot itu telah ditahan.
“Pemeriksaan mendapati kesemua mereka tidak mempunyai dokumen perjalanan dan permit kerja yang sah,” katanya di sini hari ini.
Muhammad Suffi berkata, pemeriksaan juga mendapati kesemua bot nelayan tersebut tidak pernah mendaftar dengan Jabatan Perikanan.

Tambah beliau, APMM juga menyita kesemua bot, hasil laut, bekalan minyak diesel dan peralatan menangkap ikan yang keseluruhannya dianggarkan bernilai RM6 juta.
“Sewaktu ditunda ke Jeti Pejabat Maritim Malaysia di sini, seorang tekong salah sebuah bot nelayan itu bertindak nekad terjun ke laut untuk meloloskan diri.
“Begitupun usahanya gagal apabila berjaya diberkas APMM semula. Kes disiasat mengikut Akta Perikanan 1985 dan Akta Imigresen 1963,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tengku Zafrul nafi beli ‘nasi ganja’ guna helikopter
Oleh MUHD AFIQ AL-HAFIZ MAT YUSOF

23 Julai 2021, 10:39 pm
PETALING JAYA – Menteri Kewangan, Tengku Datuk Seri Zafrul Tengku Abdul Aziz menafikan telah menggunakan helikopter untuk membeli nasi ganja Ipoh.
Beliau menerusi Facebook berkata, ada pihak yang telah menyalahgunakan gambar lama yang diambil sekitar Disember 2020 untuk mengatakan dirinya telah memesan nasi vanggey menggunakan penghantaran helikopter.
“Lucu bila terima forwarded WhatsApp message kononnya saya order nasi ganja Ipoh guna helicopter.
“Mereka guna gambar lama saya makan nasi vanggey pada Disember 2020, tapi crop tarikh,” katanya di sini hari ini.
Beliau turut memberitahu, lebih baik menggunakan perkhidmatan penghantaran seperti Nasi Kandaq Transporter dan Nasi Kandaq Runner bagi membantu usahawan kecil.
“Saya sebenarnya dah lama tak makan nasi vanggey, tapi dari order guna helikopter, baik guna delivery service yang banyak ada macam Nasi Kandaq Transporter, Nasi Kandaq Runner etc, boleh juga bantu usahawan kecil,” jelasnya.

Terdahulu, Kosmo! Online melaporkan, orang ramai di bandar Ipoh gempar apabila sebuah helikopter dikesan mendarat di Padang Ipoh untuk mengambil pesanan 36 bungkus nasi ganja yang ditempah dari sebuah kedai menjual nasi kandar terkemuka di bandar raya ini dari Kuala Lumpur. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sancho secara rasmi jadi milik United
Oleh KOSMO!

23 Julai 2021, 9:11 pm
MANCHESTER – Manchester United akhirnya melengkapkan perpindahan mendapatkan khidmat pemain sayap sensasi Borussia Dortmund, Jadon Sancho.
Sancho, 21, akan menyarung jersi The Red Devils sehingga Jun 2026 dengan pilihan lanjutan kontrak selama setahun menerusi yuran perpindahan dianggarkan bernilai £73 juta (RM424.5 juta).
“Saya sentiasa berterima kasih kepada Dortmund kerana memberikan peluang bermain bola sepak walaupun saya tahu akhirnya saya akan kembali ke England.
“Saya tidak menafikan menyertai United adalah impian menjadi kenyataan. Saya tidak sabar untuk menunjukkan kemampuan saya kepada pasukan dan para penyokong dalam saingan Liga Perdana Inggeris,” kata Sancho.
Sementara itu, pengurus United, Ole Gunnar Solskjaer menjelaskan, Sancho adalah pemain yang beliau mahukan dan percaya bintang England tersebut akan menjadi watak penting buat skuad bimbingannya musim ini.
“Jumlah gol dan rekod bantuan jaringannya sudah menjawab kenapa kami mahukan khidmatnya. Kehadirannya akan memberikan kepantasan dan kreativiti luar biasa kepada pasukan.

“Old Trafford adalah destinasi paling tepat untuk dia mengembangkan bakatnya ke tahap yang jauh lebih tinggi,” jelas Solskjaer. – AGENSI


Pilih darah Hafiz al-Quran, Ustaz Yusuf Mansur digelar sombong
Oleh KOSMO!

23 Julai 2021, 9:30 pm
JAKARTA – Kenyataan seorang pendakwah Indonesia, ustaz Yusof Mansur yang bersyukur kerana mendapat seorang Hafiz al-Quran sebagai penderma darah kepadanya hangat diperkatakan netizen, lapor laman Suara.com semalam.
Kenyataan tersebut yang dimuat naik ustaz Yusuf Mansur menerusi laman sosial Instagramnya menyebabkan dia dituduh sebagai sombong dan memilih.
Ustaz Yusuf Mansur dimasukkan ke hospital selepas paras hemoglobin dalam darahnya rendah lalu terpaksa menjalani pemindahan darah.
Dalam hantarannya, ustaz Yusuf Mansur menulis seramai 10 orang hafiz yang sudah dipilih untuk mendermakan darah kepadanya dan individu yang terpilih adalah Syekih Baleid yang merupakan seorang penderma darah dari  Maghribi.
Menerusi Instagramnya, pendakwah itu memuat naik video dirinya yang sedang terbaring dan memaklumkan tentang keadaan kesihatannya.
“Dengan izin Allah S.W.T., hemoglobin saya masih ada lima. Sangat rendah namun masih hidup.

“Saya dibantu rakan-rakan dan pasukan doktor yang luar biasa. Barisan penderma darah juga yang soleh-soleh, alhamdulillah ada 10 orang dan yang terbaik akan dipilih,” katanya.
Netizen rata-ratanya meninggalkan komen dengan mengatakan mereka tidak bersetuju dengan kaedah ‘pemilihan’ penderma yang dibuat ustaz itu.
“Pemindahan darah juga mahu pilih yang sama beriman,” tulis seorang netizen.
“Di sinilah saya melihat kebesaran Allah S.W.T. Saya tahu saya banyak dosa,  namun Allah memberikan saya kesempatan untuk mendapatkan darah daripada orang-orang terbaik di Bumi, dengan izin-Nya,” tulis ustaz Yusuf Mansur. -Agensi


Dua pemain Kedah positif Covid-19
Oleh MUHAMMAD ZUHAILY BADLISHAH

23 Julai 2021, 10:49 pm
KUALA LUMPUR – Liga Bola Sepak Malaysia (MFL) mengesahkan perlawanan Liga Super melibatkan Kedah Darul Aman (KDA) FC menentang Penang FC di Stadium Darul Aman, Alor Setar esok malam telah ditunda ke satu tarikh baharu.
Ketua Pegawai Eksekutif MFL, Datuk Ab. Ghani Hassan berkata, keputusan itu terpaksa dilakukan selepas dua pemain skuad Helang Merah telah disahkan positif wabak Covid-19.
Jelasnya, pihak MFL bersetuju menunda perlawanan tersebut selepas mendapat nasihat daripada Jabatan Kesihatan Negeri Kedah susulan kes berkenaan.
“Pihak MFL dimaklumkan oleh pihak pengurusan Kedah bahawa dua pemain disahkan positif Covid-19.
“Ia dikesan menerusi ujian PCR yang dilakukan ketika pemain ingin mendaftar masuk semula ke dalam Camp Based Training selepas cuti Hari Raya Aidiladha.
“Ujian ini adalah prosedur operasi standard (SOP) yang ditetapkan oleh MFL kepada semua pasukan sebelum memulakan Camp Based Training bagi menjaga Gelembung Sukan,” katanya dalam satu kenyataan hari ini.

Tambahnya, tarikh baharu perlawanan berkenaan akan dimaklumkan kelak dan berharap agar semua pemain dan pegawai terus meningkatkan pematuhan SOP bagi menjaga Gelembung Sukan demi kelancaran Liga Malaysia 2021.
“Saya berharap semua tidak leka dan terus mematuhi SOP untuk melindungi diri serta orang sekeliling daripada dijangkiti Covid-19. Liga Malaysia akan kembali bersambung esok dan diharap agar semua pasukan lebih berhati-hati,” jelasnya.
Tiga lagi perlawanan Liga Super malam esok berjalan seperti biasa termasuk aksi derby ‘Lembah Klang’ antara Kuala Lumpur (KL) City FC menentang Selangor FC di Stadium Bola Sepak Kuala Lumpur, Cheras.
Dua lagi aksi malam esok melibatkan Terengganu FC menentang Perak FC di Stadium Sultan Mizan Zainal Abidin, Kuala Terengganu dan Petaling Jaya (PJ) City FC bertemu Sabah FC di Stadium Majlis Bandaraya Petaling Jaya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sukan Olimpik 2020 buka tirai
Oleh MUHAMAD ARDIE PUTRA SUHAIMI

23 Julai 2021, 9:46 pm
TOKYO – Temasya Sukan Olimpik 2020 akhirnya membuka tirai rasmi selepas upacara majlis pembukaan berlangsung dengan penuh gilang-gemilang di Stadium Olimpik, Tokyo sebentar tadi.
Kemeriahan upacara itu sekali gus menutup segala potensi pembatalan temasya sukan paling berprestij itu terutama selepas tertangguh setahun daripada tarikh asal.
Hampir AS$1.5 bilion (RM6.33 bilion) diperuntukkan oleh penganjur untuk melakukan renovasi Stadium Olimpik yang boleh memuatkan 70,000 kapasiti, tetapi upacara pembukaan tetap diarahkan tanpa kehadiran penonton ekoran pandemik Covid-19.
Bagaimanapun, seramai 950 tetamu kehormat (VIP) daripada seluruh dunia termasuk 150 dari Jepun dibenarkan hadir ke venue untuk menyaksikan upacara yang berlangsung hampir tiga jam itu.
Sebanyak 206 kontinjen mengesahkan penyertaan pada temasya sukan terbesar dunia itu dengan Malaysia menghantar 30 atlet yang akan beraksi dalam 27 acara meliputi 10 jenis sukan.
Upacara kemasukan kontinjen dimulakan dengan negara Greece manakala Malaysia pula menjadi negara ke-177 masuk ke dalam stadium.

Seramai 13 wakil kebangsaan termasuk atlet dan pegawai berarak masuk ke tengah lapangan lengkap berbusana dengan tema Laksamana Hang Tuah dengan tugas pembawa Jalur Gemilang diberikan kepada atlet badminton negara, Lee Zii Jia dan Goh Liu Ying.
Kontinjen Malaysia.
Selain itu, enam lagi atlet yang menghadirkan diri pada upacara pembukaan adalah Pandelela Rinong (Terjun), Nur Dhabitah Sabri (Terjun), Ng Yan Yee (Terjun), Phee Jinq En (Renang), Welson Sim (Renang), Farah Ann Abdul Hadi (Gimnastik).
Warna pakaian kontinjen negara itu diinspirasikan daripada warna Jalur Gemilang dan telah direka oleh Fakulti Seni Lukis dan Seni Reka Universiti Teknologi Mara (UiTM).
Sebagai rekod, Kementerian Belia dan Sukan (KBS) telah meletakkan petunjuk prestasi semasa (KPI) tersebut dengan menyandarkan pada tiga pingat dengan salah satu daripadanya kilauan pingat emas pada temasa kali ini.
Pada edisi Sukan Olimpik 2016 di Rio de Janeiro, tiada sebarang sasaran spesifik diletakkan buat kontinjen negara namun Malaysia berjaya membawa pulang empat pingat perak dan satu gangsa. – K! ONLINE


Lelaki hadiahkan kekasih cincin diperbuat daripada susu badan
Oleh KOSMO!

23 Julai 2021, 9:00 pm
RUTHERFORD, New Jersey – Seorang wanita dari Amerika Syarikat mendedahkan di laman Facebook bahawa teman lelakinya telah melamarnya  dengan memberikan sebentuk cincin diperbuat daripada susu badan wanita itu sendiri, lapor laman Lad Bible semalam.
Dia memuat naik foto jarinya yang disarungkan cincin tersebut dan menulis bahawa hadiah itu amat istimewa.
“Teman lelaki saya menghadiahkan cincin ini yang diperbuat daripada susu badan saya, ia amat istimewa,” tulis wanita itu.
Foto tersebut kemudian menjadi tular dengan netizen meninggalkan pelbagai komen mengenainya.
“Ia hanya susu, boleh juga buat cincin daripada kentang lecek,” tulis seorang netizen.
“Saya tidak faham apa yang begitu sentimental tentangnya. Ia adalah cecair daripada badan anda,” tulis seorang lagi netizen.

Barang perhiasan yang dihasilkan daripada susu badan sudah dikomersialkan selama beberapa tahun.
Pencipta barangan perhiasan sebegini dipercayai menggunakan susu badan yang sudah disejatkan sebelum dimasak dan dikeringkan dan dilapisi dengan resin. -Agensi


Polis siasat MP Batu Pahat langgar SOP
Oleh NUR ALINA HASSAN

23 Julai 2021, 7:45 pm
BATU PAHAT- Ibu Pejabat Polis Daerah (IPD) Batu Pahat akan menjalankan siasatan terhadap Timbalan Yang Dipertua Dewan Rakyat, Datuk Mohd. Rashid Hasnon serta beberapa lagi individu lain yang didakwa mengingkari prosedur operasi standard (SOP) apabila menyertai ‘kenduri ketupat’ baru-baru ini.
Ketua Polis Daerah Batu Pahat, Asisten Komisioner Ismail Dollah berkata, kertas siasatan sudah dibuka bagi menyiasat dakwaan tersebut sehingga gambar aktiviti wakil rakyat itu tular dalam media sosial.
“Pada hari ini, polis mengesan satu hantaran gambar yang tular di media sosial memaparkan Ahli Parlimen Batu Pahat sedang makan bersama dua orang wanita di sebuah ladang pertanian di daerah ini.
“Hantaran berasingan pula mendapati wakil rakyat berkenaan sedang bergambar bersama seorang lelaki dan dua wanita tanpa memakai pelitup muka dan tiada penjarakan sosial,” katanya dalam satu kenyataan hari ini.
Justeru menurut beliau, laporan polis telah dibuat dan kertas siasatan sudah dibuka untuk menyiasat kejadian yang berlaku dalam gambar berkenaan.
“Siasatan dijalankan di bawah Peraturan 17(1) Peraturan-peraturan Pencegahan dan Pengawalan Penyakit Berjangkit 2021. Pihak polis akan memanggil wakil rakyat berkenaan dan mereka yang terlibat untuk membantu siasatan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Berhenti pelbagai sebab, bukan semata-mata ‘burn out’
Oleh KOSMO!

23 Julai 2021, 8:02 pm
Oleh PETAH WAZZAN ISKANDAR
PUTRAJAYA – Selangor mencatatkan seramai 163 pegawai perubatan meletakkan jawatan sejak Januari lalu dengan pelbagai sebab termasuk mendapatkan pendapatan yang lebih menarik.
Pengarah Kesihatannya, Datuk Dr. Sha’ari Ngadiman berkata, pihaknya mendapati punca perletakan jawatan pegawai terbabit bukan semata-mata beban kerja tetapi pelbagai sebab yang direkodkan.
“Seperti sekarang ini, pegawai yang berhenti kerana mahu mendapatkan emolumen lebih dengan menyertai Pusat Pemberian Vaksin (PPV) dan ada yang mahu berkhidmat di klinik keluarga mereka bagi meneruskan perniagaan keluarga masing-masing.
“Malah beberapa pegawai yang saya sendiri berjumpa, mereka bertukar profesion dan ada yang jadi jurugambar kerana sudah tidak minat dengan kerjaya sebelum ini malah ada juga yang buka kedai komputer kerana mendapat pendapatan tiga kali ganda,” katanya dalam sidang akhbar khas hari ini.
Turut hadir, Menteri Kesihatan, Datuk Seri Dr. Adham Baba; Ketua Setiausaha Kementerian Kesihatan (KKM) Datuk Mohd. Shafiq Abdullah dan Ketua Pengarah Kesihatan, Tan Sri Dr. Noor Hisham Abdullah.

Dalam perkembangan sama, Mohd. Shafiq berkata, berdasarkan rekod sejak 2014 sehingga yang teraharu, seramai 900 pegawai meletak jawatan atas pelbagai sebab yang dilihat bukanlah trend yang tinggi.
“Kita di KKM berpandangan pegawai perubatan sedia ada akan terus setia dengan KKM malah dengan tawaran baharu Perdana Menteri akan terdapat penambahbaikan termasuk jawatan tetap yang akan dilaksanakan,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Orang ramai dilarang sertai konvoi #LAWAN esok
Oleh MUHD AFIQ AL-HAFIZ MAT YUSOF

23 Julai 2021, 7:54 pm
KUALA LUMPUR – Orang ramai dinasihatkan agar tidak tidak terpengaruh dengan ajakan atau seruan pihak-pihak tertentu untuk berhimpun dan berkonvoi di ibu negara esok.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya turut mengingatkan bahawa pelaksanaan Perintah Kawalan Pergerakan (PKP) masih lagi berkuat kuasa.
“Sebarang perhimpunan dan aktiviti sosial adalah dilarang sama sekali.
“Polis juga tidak teragak-agak untuk mengambil tindakan tegas ke atas mana-mana pihak yang terlibat berlandaskan kepada undang-undang yang sedia ada,” katanya dalam satu kenyataan di sini hari ini.
Kata Mohamad Zainal, tindakan kompaun juga boleh diambil di bawah Akta Pencegahan dan Pengawalan Penyakit Berjangkit 1988 (Akta 342).
Terdahulu, tular di media sosial sebuah poster yang memaparkan perkataan konvoi dengan tanda pagar #LAWAN pada pukul 3 petang esok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sebanyak 66 premis langgar SOP diarah tutup
Oleh ZULKIFLI MANZOR

23 Julai 2021, 7:50 pm
PETALING JAYA – Sebanyak 66 buah premis melibatkan 16 kilang, 49 premis perniagaan dan sebuah tapak pembinaan diarahkan tutup kerana gagal mematuhi prosedur operasi standard (SOP) bagi membendung penularan pandemik Covid-19 semalam.
Timbalan Perdana Menteri, Datuk Seri Ismail Sabri Yaakob berkata, tindakan itu diambil semasa Pasukan Task Force Operasi Pematuhan melaksanakan 78,021 pemeriksaan dan “snap check” Covid-19 di seluruh negara dengan kekuatan seramai 18,210 anggota.
“Ia termasuk pemeriksaan ke atas 1,756 buah kilang, 16,010 premis perniagaan, 776 tapak pembinaan dan 256 buah asrama penempatan pekerja” katanya dalam satu kenyataan media hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Angkat bendera putih, jual kereta, Man Kidal kini kesempitan
Oleh HANISAH SELAMAT

23 Julai 2021, 8:19 pm
PETALING JAYA – Enggan meminta-minta walau hidup dalam kesempitan sejak pandemik Covid-19, maestro gitar terkenal, Man Kidal tewas apabila terpaksa mengambil keputusan menjual barangan peribadi termasuk kereta demi kelangsungan hidup.
Isteri merangkap pengurusnya, Norlaila Yusof berkata, keadaan kewangan mereka cukup meruncing selepas suaminya itu tidak menerima tawaran persembahan hampir dua tahun selain beberapa projek dan bisnes dirancang terhenti begitu saja.
“Bukan tidak berusaha, apabila pandemik menyerang, projek lagu Abang Man (Man Kidal) bersama Hillary Ang turut tergendala tetapi kami usaha pula berniaga, jual kuih serta buka perniagaan percetakan. Terpaksa juga ditutup sebab impak semasa.
“Kami hilang punca pendapatan sejak fasa pertama Perintah Kawalan Pergerakan (PKP) dilaksanakan Mac tahun lalu dan hanya menggunakan wang simpanan yang ada untuk melunaskan bil serta keperluan lain.
“Bayangkan dua tahun begitu biarpun macam-macam usaha sudah kami lakukan. Setakat makan, anak-anak dan keluarga terdekat memang membantu, takkan nak bebankan mereka untuk lunaskan bil dan duit rumah, mereka pun ada tanggungan.
“Bukit ditarah pun lama-lama rata. Jadi kami usaha cara lain. Jalannya adalah jual kereta kami. Saya tahu dia sedih dan hilang punca sebab walaupun anak-anak sudah besar, dia risaukan dua cucu yang kami jaga dari kecil selepas ibu bapa mereka berpisah” katanya kepada Kosmo! Online.

Dalam keadaan sekarang, ibu kepada empat cahaya mata dan 11 cucu itu tidak malu mendedahkan keadaan yang dilalui kini sehingga sudah sampai ke tahap terpaksa mengangkat bendera putih.
Apatah lagi dalam situasi sekarang yang semakin membingungkan  apabila  disahkan positif Covid-19 sejak beberapa hari lalu, malah suaminya juga kurang bermaya dan lemah selepas mengalami demam panas.
““Duit simpanan yang ada banyak yang dilaburkan untuk modal berniaga dan projek muzik Saya tak malu mengaku ada juga bil yang tertunggak sebab wang yang ada cukup makan saja.
“Selepas berita kami positif Covid-19 ada juga kenalan yang risau kami tiada makanan. Alhamdulillah dari segi itu ada saja rezeki cucu-cucu kami berdua itu sebab anak-anak saya dan saudara terdekat hantar ke rumah.
“Cuma saya buntu memikirkan di mana hendak cari pendapatan untuk hari seterusnya dan pada masa sama tak mahu kesihatan Abang Man semakin terganggu kerana memikirkan masalah kewangan kami,” katanya lagi.
Terdahulu Norlaila, 57, dan Man Kidal positif Covid-19 sejak tiga hari lalu bersama empat lagi ahli keluarga mereka yang tinggal sebumbung dan kini menjalani kuarantin di rumah.
Man Kidal atau nama sebenar Abdul Rahman Mahmood, 57, merupakan pemain gitar legenda yang memulakan kerjaya muzik sejak 1979 bersama Lefthanded malah turut menyumbangkan kreativiti seni menerusi penghasilan beberapa lagu kumpulan itu.
Pada masa sama, Norlaila berharap tiada pihak menyalahkan atau menuduh anak-anak tidak mengendahkan mereka selepas berita kehidupan sukar mereka diketahui ramai.
Katanya, ketika semua orang sedang melalui kesulitan begini jangan melemparkan dakwaan melulu hingga boleh melukakan dan membunuh semangat insan lain.
“Saya tahu ada yang menghubungi tiga anak kami bertanyakan kenapa biarkan ibu bapa mereka susah. Tolonglah, jangan salah faham. Macam yang saya cakap, anak-anak juga sudah banyak berkorban untuk kami.
“Mereka juga berdepan masalah sama tetapi tidak pernah biarkan kami tiada makanan. Mereka pun ada mulut untuk disuap… minta sangat jangan cepat jatuh hukum.
“Abang Man bertambah sedih mendengar desa- desus seperti itu. Mungkin sebab inilah awal dulu seboleh-bolehnya dia berdiam dan cuba bertahan,” luah Norlaila lagi. – K! ONLINE


Muslim Pro lancar kempen pendanaan awam
Oleh KOSMO!

23 Julai 2021, 7:46 pm
PETALING JAYA – Aplikasi keagamaan dan komuniti Islam paling popular di dunia dengan lebih 100 juta muat turun, Muslim Pro melancarkan kempen pendanaan awam bermula hari ini sehingga 6 Ogos 2021 bagi mengumpul dana untuk umat Islam di Malaysia yang memerlukan barangan asas semasa pandemik Covid-19 kini.
Kempen ini dilaksanakan menerusi kerjasama Pertubuhan Kebajikan Sedulur, sebuah badan kebajikan yang bermula pada 2015 dengan matlamat mengurangkan rantaian kemiskinan.
Menjelang 9 Ogos 2021, Muslim Pro menyasarkan untuk mengedar 100 bakul makanan kepada golongan memerlukan di Malaysia menggunakan dana yang dikumpul sepanjang kempen tersebut.
Ketua Negara Muslim Pro bagi Malaysia, Nik Emir Din berkata, umat Islam digalakkan memberi sedekah bagi membantu mengeluarkan saudara Muslim mereka daripada kesulitan, terutama dalam waktu-waktu yang sukar.
“Semasa pandemik, ramai orang kehilangan insan tersayang, pekerjaan serta pendapatan dan kami percaya dengan memberi balik kepada komuniti, kita akan dapat meringankan beban mereka.
“Kami berharap dapat melihat kemajuan dalam situasi Covid-19 ini dan kami berbesar hati melihat aplikasi Muslim Pro terus memberi sokongan dan bantuan kepada semua umat Islam di seluruh dunia,” katanya.

Sumbangan bagi kempen berkenaan boleh dibuat menerusi aplikasi Muslim Pro.


Bahan api pesawat guna najis manusia menjelang 2030
Oleh KOSMO!

23 Julai 2021, 8:00 pm
LONDON – Kerajaan Britain mendedahkan rancangan untuk menggunakan bahan api pesawat mesra alam diperbuat daripada najis manusia menjelang tahun 2030, lapor akhbar The Sun semalam.
Menurut Setiausaha Pengangkutan, Grant Shapps, sebanyak 10 peratus bahan api mesra alam itu akan digunakan pesawat Britain pada tahun 2030, dan sasaran itu kemudiannya akan meningkat kepada 75 peratus menjelang 2050.
Menurutnya, dengan menggunakan bahan-bahan seperti sisa buangan isi rumah, kumbahan dan minyak masak, ia dapat menjimatkan kira-kira 23 mega tan karbon pada tahun 2050.
Selain itu, bahan bakar tersebut dijangka dapat menghasilkan sehingga 11,000 peluang pekerjaan hijau di Britain menjelang tahun tersebut.
“Industri penerbangan akan menjadi pusat kepada pertumbuhan masa depan serta merangkumi beberapa pelan yang lebih hijau selepas pandemik ini.
“Disebabkan itu, kita telah melaburkan lebih £20 juta (RM116.3 juta) pada beberapa tahun lepas untuk menyahkarbon sektor tersebut sejajar dengan sasaran sifar karbon bersih,” katanya.

Setakat ini, sektor pengangkutan membentuk kira-kira suku daripada pelepasan karbon di Britain, manakala bagi pesawat sahaja, ia menyumbang kira-kira 2.5 peratus daripada pelepasan karbon global. – AGENSI


Kedah tidak berhasrat beli vaksin
Oleh MOHD. RAFIE AZIMI

23 Julai 2021, 9:03 pm
ALOR SETAR – Kerajaan Negeri Kedah tidak berhasrat untuk membeli bekalan vaksin daripada syarikat tertentu kerana tiada keperluan untuk berbuat demikian pada masa ini.
Menteri Besar, Muhammad Sanusi Md. Nor berkata, setakat ini kerajaan negeri telah menerima jaminan ketibaan bekalan vaksin tambahan pada minggu depan.
Justeru, katanya, bekalan tambahan yang tidak dinyatakan jumlahnya itu dirasakan sudah memadai dengan keupayaan suntikan di Pusat Pemberian Vaksin (PPV).
“Sebagai usaha meningkatkan pemberian vaksin dalam kalangan rakyat di negeri ini, kita juga akan membuka PPV Mega di Sungai Petani, Baling dan Padang Serai.
“Selain itu satu lagi PPV Program Imunisasi Industri Covid-19 Kerjasama Awam-Swasta (PIKAS) akan dibuka di Sungai Petani mulai 26 Julai depan,” katanya.
Beliau berkata demikian selepas mengadakan perbincangan bersama Majlis Keselamatan Negara (MKN) Negeri Kedah di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Peniaga dakwa mi ayam mampu cegah Covid-19
Oleh KOSMO!

23 Julai 2021, 8:30 pm
JAKARTA – Seorang peniaga menarik perhatian ramai apabila mendakwa mi ayam yang dijualnya mampu mencegah jangkitan Covid-19, lapor laman berita Suara.com hari ini.
Peniaga dari Jawa Timur itu mengeluarkan kenyataan tersebut sebagai cara unik untuk mempromosikan mi ayam  gerainya.
Berdasarkan satu video yang dimuat naik di Instagram, peniaga tersebut dilihat menggunakan pembesar suara untuk mempromosikan mi ayam dari gerainya di tepi jalan.
“Pengumuman buat masyarakat Kampung Sumberwaru. Bagi memutuskan rantaian Covid-19, anda disarankan untuk memakan mi ayam,” katanya menerusi pembesar suara tersebut.
Video itu menerima lebih daripada 330,000 tontonan dengan pelbagai komen diberikan oleh netizen yang memuji kreativiti peniaga tersebut, malah ada yang menyelar cara promosinya.
“Apabila kita makan mi ayam, hati kita jadi bahagia. Bahagia itulah yang akan meningkatkan imunisasi,” komen seorang pengguna.

“Pemasaran yang salah,” komen seorang lagi. – AGENSI